“Sumqayıt” “Şaxtyor”un futbolçusunu icarəyə götürdü » Football-plus.az\n15 in 14:00liqa\nAqil Məmmədov akademiyanın məşqçilərinə təqdim olundu\nYeni mövsüm üçün transfer çalışmalarını davam etdirən “Sumqayıt” daha bir futbolçunun keçidini rəsmiləşdirib. Belə ki, “kimyaçılar” Donetsk “Şaxtyor”unun əvəzedici heyətinin üzvü Murad Xaçayevi birilliyə icarəyə götürüb. Qeyd edək ki, 20 yaşlı futbolçu U-21-in də şərəfini qoruyur.\nDünən isə “Sumqayıt” Futbol Akademiyasının toplantısı olub. “Kapital Bank Arena”nın konfrans zalında baş tutan iclasda klubun idman direktoru Zamiq Hüseynov və əsas komandanın baş məşqçisi Nazim Süleymanov da iştirak edib. Öncə akademiyanın baş əlaqələndiricisi vəzifəsinə təyin edilən Aqil Məmmədov məşqçi heyətinə təqdim olunub. Xatırladaq ki, Aqil bəyin akademiyaya rəhbərlik edəcəyini ötən saylarımızın birində xəbər vermişdik. Daha sonra növbəti mövsüm üçün akademiyanın iş prinsipi müəyyənləşdirilib, məşqçilərin fikir və təklifləri dinlənilib. Klubun mətbuat katibi Rəşad Məmmədovdan aldığımız bilgiyə görə, müxtəlif yaş qruplarında çalışacaq məşqçilərin adlarına gələn həftə aydınlıq gələcək.\nNazim Süleymanov özünə köməkçi tapa bilmir Zamiq Hüseynovun təyinatı reallaşdı Aqil Məmmədov “özfəaliyyət”i qəbul etmədi “Sumqayıt” üçün dörd rəqib “Zirə” Yusifi icarəyə götürdü


Rusiya mesaj verməkdən başqa heç bir addım ata bilməz - Türkiyəli siyasi analitik - ednews.net\n28.10.2021 14:59 Analitika A- A A+\nUkraynanın Türkiyədən aldığı “Bayraktar TB2” hücum dronlarından istifadə etməsi rəsmi Kremli şok vəziyyətə salıb. Bunu Rusiyanın ərazi bütövlüyünə qarşı təhdid hesab edən Kremlin sözçüsü Peskov, Türkiyə dronlarının Ukraynanın şərqində sabitsizlik riski yaratdığını deyib.\nXatırladaq ki, oktyabrın 26-da Ukrayna hökumət qüvvələri ölkənin şərqində Rusiyanın dəstəklədiyi separatçıların mövqeyinə Türkiyə istehsalı olan “Bayraktar TB2” dronu ilə zərbə endirib. Bu barədə Ukrayna Silahlı Qüvvələrinin Baş Qərargahı tərəfindən videogörüntülər də yayılıb. Dron zərbəsiylə qarşı tərəfin bir artilleriya qurğusunun məhv edildiyi bildirilir.\nRusiya Xarici İşlər naziri Sergey Lavrov bütün dünyanı bu məsələyə diqqət yetirməyə çağırıb: “Ukraynanın Donbasda Türkiyənin “Bayraktar TB2” pilotsuz uçuş aparatından (PUA) istifadə etməsi Kiyevi silahlandıranlar üçün siqnal olacaq”.\nDiplomat həmçinin öz bəyanatında həm rəsmi Kiyevə, həm də “Bayraktar TB2”-ləri satan Türkiyə tərəfinə xəbərdarlıq mesajı verib: “Prinsipcə, tarix, Ukraynanın sabah NATO-ya qəbul edilməsi ilə bağlı şıltaq tələblərinə hə deyənləri unutmamalıdır. Və təbii ki, neonasistlərin nəzarətində olan Kiyev rejimini silahlandıranları bu barədə düşünməyə vadar etmək lazımdır”.\nRusiya rəsmisinin bu xəbərdarlığı nəyə işarət edir? Bundan sonra Rusiyanın Kiyevə cavabı nə olacaq və onu PUA-larla təmin edən Türkiyəyə qarşı münasibəti hansı formada dəyişəcək?\nEDNews.net baş verənlərlə bağlı türkiyəli siyasi analitik Göktuğ Çalışqanla həmsöhbət olub.\nEkspert öncə “Bayraktar”lardan istifadə edilməsindən öncə baş verənlərə toxunub: “Bilirsiniz, hadisə Rusiyaya bağlı separatçıların atəşkəs zonasında açdığı atəş nəticəsində bir ukraynalı əsgərin ölümü və iki nəfərin yaralanması ilə başlanan konfliktdən qaynaqlanır. Hesab edirəm ki, bu addım Rusiyadan daha çox regionda fəaliyyət göstərən separatçılara doğru atılan addımdır. Çünki heç bir dövlət bölgədə öz əsgərlərinə qarşı hücumlara tolerant yanaşmır.\nRusiya Ukraynanın Türkiyədən aldığı “Bayraktar TB2”nin regionda sabitliyi pozan bir vasitə olduğunu deyir. Lakin rusiyalı diplomat rus separatçılarının bölgədəki hərəkətlərini şərh etməyi unudur.\nUkraynanın cavab atəşinə gəlincə, burada təxribatçı bir şey görmürəm. Ona görə də, Rusiyanın bu məsələdə xəbərdarlıqdan başqa hər hansı bir addım atacağını düşünmürəm. Atəşkəsi pozmağın heç kimə faydası olmayacaq”.\nGöktuğ Çalışqan həmçinin Lavrovun Türkiyəyə göndərdiyi mesaja da münasibət bildirib.\n“Az öncə qeyd etdiyim kimi Lavrovun verdiyi mesaj sadəcə diplomatiyaya xas olan bir mesajdır. Düşünürəm ki, bu vəziyyət hələlik Rusiyanın Türkiyə ilə münasibətlərinə təsir etməyəcək. Çünki Türkiyənin “Bayraktar TB2”-ləri Ukraynaya satmaqda yeganə məqsədi öz ticarətini yaxşılaşdırmaq və Ukraynaya özünü müdafiə etməkdə yardım etməkdir. Rusiya bir çox bölgədəki ölkələrə silah satdığı kimi, Türkiyə də regionda və regiondan kənarda silah satışı həyata keçirmək haqqına sahibdir. Bu səbəbdən də hadisələrin hazırda Rusiya-Türkiyə münasibətlərinə təsir edəcəyini düşünmürəm”.


Rəsmi opponent olan filologiya elmləri doktoru, professor Təvəkkül Şükürbəylinin rəyi (azərbaycanca)\nAna Sayfa » Elmi rəylər » Rəsmi opponent olan filologiya elmləri doktoru, professor Təvəkkül Şükürbəylinin rəyi (azərbaycanca)\nƏhməd Şahidovun dissertasiyası rus və Azərbaycan dillərinin ikihecalı sözlərinin fonetik strukturunun tədqiqatına həsr olunub.\nTədqiqat işi giriş, iki fəsil, nəticə və istifadə olunmuş ədəbiyyat siyahısından ibarətdir. Girişdə (səh. 4-12) tədqiqat işinin aktuallığı əsaslandırılır, məqsəd və vəzifələr, tədqiqat metodları təyin olunur, tədqiqatın elmi yeniliyi, nəzəri və praktiki əhəmiyyəti göstərilir, müdafiəyə çıxarılan müddəalar sadalanır, aprobasiyadan söhbət açılır.\nMövzunun aktuallığı heç bir şübhə doğurmur. İki dilin materialları əsasında bucür tədqiqat aparmağa çox böyük ehtiyac var idi. Azərbaycanlı tələbələrin rus dilini öyrənməsi zamanı ən çətin mərhələ güclü interferensiya – doğma dilin tələffüz qaydalarının əcnəbi dilin fonetik elementlərinə nüfuz etməsiylə bağlıdır. Məsələ bir də ona görə qəlizləşir ki, rus və Azərbaycan dillərinin səs sistemi tamamilə fərqlidir, hətta bəzi məqamlarda ziddiyyət təşkil edir. Bütün bunlar göstərilən iki dilin fonetik sistemlərinin qarşılıqlı tədqiq edilməsi zərurəti yaradır. Bucür tədqiqatların müəyyən hissəsi məhz Əhməd Şahidovun dissertasiya işində öz əksini tapmışdır.\nGirişdə tədqiqatın məqsəd və vəzifələri qeyd olunmuşdur:\nMüdafiəyə çıxarılan müddəalar isə aşağıdakı kimidir:\n5. КV tipli birləşmələrdə samit və saitlər arasında aккomodasiya mövcuddur, lakin iki dildə bu fonetiк hadisənin istiqaməti müxtəlifdir; əgər rus dilində saitlər samitlərə aккomodasiya edirlərsə, Azərbaycan dilində əksinə, samitlər saitlərə aккomodasiya edirlər;\n6. Nəzərə alsaq ki, nitq axını özlüyündə müntəzəm ardıcıllıq təşkil edir, onda iki elementin – samit və saitin – rus və Azərbaycan dilləri üçün xaraкteriк olan bu elementlərin nitqdə müxtəlif кombinasiyalarını müəyyənləşdirmək olar.\nBu müddəalar ümumilikdə düzgün tərtib olunub.\nDissertasiya iki dilin böyük fonetik materialı əsasında qurulub: tədqiqata rus dilindəki 12 000 söz və Azərbaycan dlindəki 10 000 söz – cəmi 23 000 ikihecalı söz cəlb olunmuşdur. Bu ikihecalı sözlərin fonem və sintaqmatik strukturlarının analizi fonetik müstəvidə aparılır, belə ki, dissertantın fikrincə, hecanın və ya sözün sintaqmatik strukturunun öyrənilməsi zamanı əsas maraq doğuran fonem deyil, məhz fonetik birləşmələrdir.\nTədqiqat zamanı bir-neçə metodlardan istifadə edilmişdir – təsviri, tipoloji, distributiv və statistik. Dissertasiyanın nəzəri bazasını linqvistika, o cümlədən fonetika və fonologiya ilə bağlı olan 126 adda ədəbiyyatlar təşkil edir.\nDissertasiyanın birinci fəsli ”Rus və Azərbaycan dillərində ikihecalı sözlərdə hecanın fonetik quruluşu” adlanır. Bu fəslin birinci bölməsində rus və Azərbaycan dillərində sözün fonetik quruluşunun təsviri məsələləri araşdırılır. Burada dildə hecanı təşkil edən fonem, sintaqmatiк, sillabiк və ritmiк quruluşlardan danışılır, onların təhlili verilir. Məhz bu bölmədə Torsuyevdən sitat gətirilir və dilin tipik fonetik quruluşunun xüsusiyyətlərinin əks olunduğu formul və göstəricilər sadalanır. Daha sonra tədqiq olunan dillərin materialları əsasında hər bir struktur tipinin mahiyyəti araşdırılır.\nİkinci bölmə rus dilinin ikihecalı sözlərində hecanın fonetik quruluşuna həsr olunub. Bu bölmənin ayrı-ayrı paraqraflarında ardıcıl olaraq, rus dilinin ikihecalı sözlərində başlanğıc hecanın fonetik quruluşu (§ 1), rus dilinin ikihecalı sözlərində intervokal konsonant birləşmələr (§ 2), rus dilinin ikihecalı sözlərində son hecanın fonetik quruluşu (§ 3) kimi suallar işıqlandırılır. Üçüncü bölmədə də bu sxem üzrə Azərbaycan dilində ikihecalı sözlərdə hecanın fonetik quruluşu (§ 1-3) araşdırılır. Hecanın fonetik quruluşunu analiz edən dissertant bu nəticəyə gəlir ki, rus dilinin beş sait fonemi və Azərbaycan dilinin doqquz sait fonemini müqayisə etdikdə rus dilində daha zəngin allofon sistemi ortaya çıxır. Belə ki, rus dilindəki 5 sait fonem 20 allofonda realizə olunduğu halda, Azərbaycan dilindəki 9 sait fonem elə 9 allofonda realizə olunur. Bundan başqa, rus dilində 37 samit fonem 42 allofonda, Azərbaycan dilindəki 24 samit fonem isə qonşu sait fonemlərin incə və qalınlığından asılı olaraq 45 allofonda əks olunur.\nHəm rus dilində, həm də Azərbaycan dilində ikihecalı sözlərin fonetik-fonem quruluşundakı səs birləşmələrinin (sait və samit) ətraflı analizi aparılır. Bütün bu çoxsaylı birləşmə növləri dəqiq statistik məlumatlarla müşayiət olunur ki, bu da dilin konkret imkanlarını ölçməyə imkan yaradır.\nDissertasiyanın ikinci fəsli rus və Azərbaycan dillərində ikihecalı sözlərin sillabik quruluşuna həsr olunub. Bu fəslin özü bir-neçə bölmədən ibarətdir. Birinci bölmədə dilçilikdəki heca nəzəriyyələrinin qısa təsnifatı verilir.\nHər şeydən əvvəl qeyd olunur ki, “fonetikanın başqa heç bir elementi heca qədər aydın və qaranlıq ola bilməz” (səh. 73). Heca anlayışı iki məsələ ilə sıx bağlıdır: 1) hecanın fonetik təbiəti və 2) heca bölgüsü prinsipləri. Bu bölmədə heca problemi ilə uzun illər məşğul olmuş alimlərin – V.K.Tredyakovskiy, F.de Sossür, L.V.Şerba, M.V.Panov və başqalarının adları çəkilir. Azərbaycan diliçiliyində isə heca məsələləri ilə A.Dəmirçizadə, A.Axundov, A.Ələkbərov və başqaları məşğul olmuşlar. Dissertant qeyd edir ki, Azərbaycan dilçilərinin fikirləri bir məsələdə kəskin parçalanır – Azərbaycan dilində hecaya bölünmə sait səslərin əsasında baş verir və hecanın əsasını yalnız sait səslər təşkil edə bilər. Nəticədə dissertant belə bir nəticəyə gəlir ki, ən çox yayılmış heca nəzəriyyələri əzələ gərginliyi və sonor nəzəriyyələrdir ki, Azərbaycan dilçiliyində də hər iki nəzəriyyədən geniş istifadə olunur.\n“Rus və Azərbaycan dillərində heca bölgüsü prinsipləri” adlı bölmədə hecalanma bütün mövcud nəzəriyyələr baxımından təsvir olunur: antik nəzəriyyə, sözün əvvəlini və sonunu nəzərə alan nəzəriyyə, ekspirator nəzəriyyə, imploziya\_eksploziya nəzəriyyəsi, əzələ gərginliyi nəzəriyyəsi, sonor nəzəriyyə, optimallıq nəzəriyyəsi. Eksperimental-fonetik tədqiqatların materialları əsasında hecalanmanın araşdırıldığı bölmə də maraq doğurur. Bu bölmə sonda “Azərbaycan dilində heca bölgüsü prinsipləri” ilə yekunlaşır.\nİkinci fəslin üçüncü bölməsində rus və Azərbaycan dillərində ikihecalı sözlərin sillabik quruluşu tədqiq edilir. Birinci alt-bölmənin tədqiqat obyekti rus dilində ikihecalı sözlərdə hecanın sillabik quruşu, ikinci alt-bölmənin tədqiqat obyekti isə Azərbaycan dilində ikihecalı sözlərdə hecanın sillabik quruşu ilə bağlıdır.\nRus dilindəki 12 283 ikihecalı sözlərdə dissertant hecanın 21 struktur növünü ayırd edir (nəzəri cəhətdən 25 mümkün olandan), yəni seçilmiş materialların məhdud olmasına baxmayaraq, onlarda demək olar ki, hecanın bütün struktur növlərinə rast gəlinir. Hecanın struktur növü samit səslərin sayına və onların saitlərə münasibətdə yerinə görə təyin olunur. Dissertasiya müəllifinin müşahidələrinə görə, rus dilində ikihecalı sözlərdə başlanğıc hecada 1-6 səs ola bilər, son hecalar isə 1-8 ola bilir. Hecaların struktur tipləri cədvəllər vasitəsilə nümayiş etdirilir.\nİkinci alt-bölmə olan “Azərbaycan dilinin ikihecalı sözlərinin sillabik quruluşu” da maraqlıdır. Hecaların struktur növlərini aşkar etmək üçün Azərbaycan dilindəki 10 044 ikihecalı söz analizə cəlb edilmişdir. 17 mümkün heca tipindən 13-ü aşkar edilmişdir. Verilən misallar da göstərir ki, onlardan yalnız 6 tipi (o, on, su, əmr, şadlıq, gənclik) sırf Azərbaycan sözlərini əhatə edir. Görünür, Azərbaycan dilinin heca xüsusiyyətləri barədə müvafiq nəticələr çıxarmaq lazım idi.\nAzərbaycan dilinin ikihecalı sözlərinin səs tərkibinin sayına görə təsnifatı verilib. Cəmi 8 növ alınıb: üçsəslidən onsəsliyə qədər. İkihecalı sözlərin əsas hissəsini beş-, altı- və dördsəsli sözlər təşkil edir ki, bu da bütün seçilmiş sözlərin 92 faizini təşkil edir.\nAzərbaycan dilində ikiecalı sözlərin ahəng qanunu nöqteyi-nəzərindən analizinə də xüsusi alt-bölmə həsr olunub. Əlbəttə, ilk növbədə Azərbaycan dili üçün xarakterik olan bu mühüm fonetik qanundan yan keçmək olmazdı. Ahəng qanunu haqqında bəzi nəzəri məlumatlar verildikdən sonra bütün materialların (10 044 ikihecalı söz) ahəngdarlığa görə bölünməsi baş verir: sait səslərin ahəng qanununa görə birləşməsi və ahəng qanununun pozulduğu samitlərin birləşməsi göstərilir (sahil, həyat, bina, mövzu, hüquq, dükan və s. kimi).\nNəticə (səh. 132-136) tədqiqatın əsas fikirlərini özündə cəmləşdirir.\nDissertasiya ilə bağlı bütün nəticələr yaxşı arqumentləşdirilmiş, elmi cəhətdən əsaslandırılmış və dissertantın praktiki müşahidələrindən qidalanır.\nDissertasiya barədə bizim iradlarımız aşağıdakılardır:\n1. Birinci iradımız dissertasiyanın adı ilə bağlıdır: burada iki mövzu birləşdirilib – “Hecanın fonetik quruluşu” və “Sözün sillabik quruluşu”. Bizə elə gəlir ki, onlardan hər biri ayrıca mövzu kimi tədqiq edilə bilərdi. Digər tərəfdən isə dissertasiyanı bucür adlandırmaq olardı: “Hecanın fonetik quruluşu və sözün heca quruluşu”. “Sillabik quruluşu” termini mövzunu bir qədər qəlizləşdirir və onun tələffüzündə müəyyən çətinlik yaradır.\n2. Girişdə vəzifələr sadalanır, lakin tədqiqatın məqsədi göstərilmir, avtoreferatda da buna rast gəlmək mümkün deyil.\n3. Müdafiəyə çıxarılan müddəalarda müəyyən diqqətsizlik ifadə olunub, məsələn, dissertasiyada səkkiz bənd göstərilir, lakin ikinci bənd yoxdur. Bu, nədir? Nömrələmədə səhvə yol verilib, yoxsa ikinci bənd düşüb? Avtoreferatda isə cəmi beş bənd göstərilib.\n4. Dissertasiyada müəyyən tavtalogiyalara rast gəlinir: “sait və samitlərin bir-birilə qarşılıqlı təsiri” (səh. 22), “başlanğıc hecanın əvvəlində…” (səh. 60) və s.; eyni səhifədə bucür cümlələrə rast gəlirik: “A.Dəmirçizadənin yazdığı kimi …”, “A.A.Axundovun yazdığı kimi…”. Dissertasiyanın 73 və 88-ci səhifələrində “Heca problemi əsasən iki məsələyə gətirir…” sözlərilə başlayan, yaxud 86 və 102-ci səhifələrdə “Azərbaycan dilçiləri bir məsələdə həmfikir deyillər…” sözlərilə başlayan bütöv bir abzas təkrarlanır və s. (bax səh. 87, 111, 117 və s.). Nəzəri müddəalar təkrarlanır, ayrıca nəticələr təkrarlanır.\n5. Dissertasiyadakı qısaltmalar barədə də iradlarımız var: 1) qısaltmalar zamanı omonimiya meydana çıxır: ГГ birləşməsi rus dilində həm saitin saitlə birləşməsi, həm də dodaqlanan saitin dodaqlanan saitlə birləşməsi kimi başa düşülə bilər; və ya ГС – həm rus dilində sait+samit, həm də dodaqlanan+ortadil samit birləşməsi kimi başa düşülə bilər (səh. 34, 39). “Азербайджанский язык” söz birləşməsi АЯ kimi göstərilir ki, bu da heç arzuolunan deyildir. Amma “русский язык” söz birləşməsi üçün РЯ qısaltması istifadə olunmur. Niyə? Müqayisə edək: “Если в русском языке обнаружен 21 тип слога, то в АЯ выявлено всего 17 типов…” (səh. 117).\n6. “Sait+sait kimi səs ardıcıllığı həm rus dili, həm də Azərbaycan dili üçün yaddır” fikrinin dəqiqləşməyə ehtiyacı var. Burada nə nəzərdə tutulur? Bəs onda rus dilindəki “ООН, оазис, радио, ау” və Azərbaycan dilindəki “saat, müəllim, müəyyən, şüur və s.” sözləri necə olsun?\n7. Və nəhayət, məsləhət şəklində bir iradımız da var: konflikt, skripka, spektr, sprint və s. bu kimi alınma sözlərin analizə cəlb olunması və bu analizin nəticələri Azərbaycan dilinin heca xüsusiyyətlərini nə dərəcədə xarakterizə edə bilər? Axı bir hecada toplanan bu samitlər Azərbaycan dili üçün yaddır. Hətta türk mənşəli “stəkan” sözündə “st” samit birləşməsi olmasına baxmayaraq, orada samit birləşmə parçalanır və bu söz “istəkan” kimi tələffüz olunur.\nLakin bütün bu iradlar təqdim olunmuş dissertasiyanın ümumi səviyyəsinə xələl gətirmir. Dissertant tərəfindən nəhəng iş görülüb: nəzəri ədəbiyyat öyrənilib, kifayət qədər praktiki material – 23 000 söz analizə cəlb olunub, rus və Azərbaycan dillərindəki bütün ikihecalı sözlər tədqiq edilib, dil vəsaitinin tipoloji təsnifatı verilib və bu təsnifatın hər bir bəndi, altbəndi statistik məlumatlarla müşayiət olunub. Onların təsviri məntiqi nəticələrlə yekunlaşır.\nDissertasiyanın mətni ümumilikdə savadlı tərtib olunub, məntiqi, stilistik, orfoqrafik səhvlər minimuma çatdırılıb.\nAvtoreferat və çap olunmuş əsərlər dissertasiyanın məzmununu əhatə edir ki, bu da zəruri aprobasiyadan keçmişdir. Burada ilk dəfə olaraq, iki müxtəlif dillərin materialları əsasında hecanın fonetik quruluşu və sözün heca quruluşu müqayisəli şəkildə təsvir edilib.\nBu dissertasiyanın nəzəri və praktiki əhəmiyyəti heç bir şübhə doğurmur.\nİşin tənqidi analizi və qiymətləndirilməsi belə bir nəticəyə gəlməyə əsas verir: Əhməd Şair oğlu Şahidovun «Rus və Azərbaycan dillərində hecanın fonetik quruluşu və sözün sillabik quruluşu» mövzusunda dissertasiyası Ali Atestasiya Komisiyasının qarşıya qoyduğu tələblərə cavab verir və onun müəllifi 10.02.03 – Slavyan dilləri, 10.02.01 – Azərbaycan dili indeksləri ilə filologiya elmləri namizədi alimlik dərəcəsi adını almağa tamamilə layiqdir.\nRəsmi opponent: f.e.d., prof. Təvəkkül Şükürbəyli


Hüquq üzrə elmlər doktoru Zaur Məmmədovun nüfuzlu elmi jurnalda “hüquq elminin təşəkkülü və formalaşması”na həsr olunmuş məqaləsi dərc olunmuşdur.\nElm Tarixi İnstitutunun baş elmi işçisi, hüquq üzrə elmlər doktoru Zaur Məmmədovun çox nüfuzlü elmi jurnallardan biri olan Milli Aviasiya Akademiyasının “Elmi Məcmuələr”ində “Hüquq elminin təşəkkülü və formalaşması” adlı məqaləsi dərc olunmuşdur.\nMəqalədə qeyd olunur ki, hüquq elmi birdən-birə və yaxud təsadüf nəticəsində yaranmamışdır. Onun meydana gəlməsinə və inkişafına təbii-tarixi proseslərin, o cümlədən bəzi mühüm ictimai hadisələrin böyük və mühüm təsiri olmuşdur. Hüquq elmi hüququn əmələ gəlməsini, inkişafını və fəaliyyətini xronoloji ardıcıllıqla öyrənir. Bu, həm də müxtəlif tarixi dövrlərdə yaranmış ayrı-ayrı dövlətlər çərçivəsində öyrənilir. Belə ki, hüquq elminin tarixinin müxtəlif mərhələlərində həmin elmin məzmununda, predmetində və strukturunda müvafiq dövrün (ictimai formasiyanın) tələblərinə uyğun surətdə müəyyən dəyişikliklər baş vermişdir.\nAparılmış tədqiqatlar nəticəsində müəllif elə nəticəyə gəlir ki, hüquq elmi özünün dəqiq olmasa da, təqribi tarixinə malikdir və bu, uzun sürən bir proses olmuşdur. Hüquq elminin inkişafı (tarixi inkişaf mərhələlərindən asılı olmayaraq) daha çox siyasi-hüquqi fikrin, ideya və nəzəriyyələrin, təlimlərin, müxtəlif konsepsiya və doktrinaların inkişafı ilə bağlıdır. Bu prosesdəki müvafiq dövrün yalnız ideologiyası hüquqa təsirsiz ötüşmür.


Portuqaliyalı tələbə: Qubadakı Qırmızı qəsəbədə ölkənizdəki tolerantlığın əyani şahidi olduq VİDEO - AZƏRTAC – Azərbaycan Dövlət İnformasiya Agentliyi\nBakı Beynəlxalq Multikulturalizm Mərkəzinin (BBMM) təşkil etdiyi layihədə üçüncü dəfədir iştirak edirəm. Bu gün “Azərbaycanda dini müxtəliflik” mövzusunda mühazirəni dinlədik. Azərbaycan Respublikası Təhsil Nazirliyinin şöbə müdiri Nicat Məmmədli bizi ölkənizdə tarixən mövcud olmuş dinlər, buradakı tolerant mühit haqqında ətraflı məlumatlandırdı. Azərbaycan nadir ölkələrdəndir ki, tarixən müxtəlif xalqların və dinlərin nümayəndələri dostluq və qardaşlıq şəraitində yaşamağı bacarıblar. Qubadakı Qırmızı qəsəbəyə gəldikdə mühazirələrdə tolerantlıq barədə dinlədiklərimizin əyani şahidi olduq.\nBu sözləri AZƏRTAC-ın bölgə müxbirinə müsahibəsində “Azərbaycan multikulturalizminin ədəbi-bədii qaynaqları” adlı VIII Beynəlxalq Multikulturalizm Qış Məktəbi layihəsinin Portuqaliyadan olan iştirakçısı Joao Mastre söyləyib.\nPortuqaliyalı tələbə bildirib ki, Azərbaycanda olan müxtəlif konfessiyaların, xalqların və etnosların qarşılıqlı anlaşma şəraitində yaşaması dünyaya nümunədir.\n“Azərbaycan multikulturalizminin dünyada tanıdılması, beynəlxalq arenada təbliği və təşviqi ilə bağlı əhəmiyyətli layihələr həyata keçirir. Çoxsaylı beynəlxalq tədbirlər multikulturalizmdən, tolerantlıq ənənələrinin inkişafından xəbər verir və bu sahəyə böyük diqqət ayrıldığını sübut edir. Qubadakı Qırmızı qəsəbədə sinaqoqda olduğumuz zaman yəhudi icmasının üzvləri Azərbaycanda onlara bəslənən xoş münasibətdən danışdı. Aydın oldu ki, multikulturalizm Azərbaycanda dövlət siyasətinin tərkib hissəsidir”, - deyə Joao Mastre bildirib.\nAZERTAG.AZ :Portuqaliyalı tələbə: Qubadakı Qırmızı qəsəbədə ölkənizdəki tolerantlığın əyani şahidi olduq VİDEO\nQış Məktəbi layihəsinin almaniyalı iştirakçısı: Ölkələr Azərbaycan tolerantlıq modelini nümunə götürməlidir VİDEO


İyul 2018 - Hekim.pro Profiseonal Həkimlər\n31.07.2018 Həkim Məsləhətləri, Xəbərlər, Xəstəliklər 315\nYay aylarında, havaların isinməsi ilə birlikdə qidaların istehsalçıdan istehlakçıya çatdırılmasında və saxlanılmasında yaşanan iqlimlə bağlı çətinliklər də özünü göstərməyə başlayır. Medicina.az xəbər verir ki, mikrobların çirklənmiş qida və suların ağız yolu ilə daha çox qəbul edilməsi, kondisionerdən daha çox istifadə, müxtəlif bölgələrə edilən səyahətlər, piknik kimi fərqli aktivliklər səbəbilə bəzi …\n31.07.2018 Xəbərlər, Xəstəliklər 284\nBaş ağrısı ən yayılmış şikayətlərdən biridir. Başınız ağrıyırsa dərhal dərman qəbul etməyin. Ağrıkəsici dərmanların tez-tez istifadəsi çox ziyanlı və təhlükəlidir. Bəzi çox sadə üsullar baş ağrısını azaltmağa kömək edir. Saglamolun.az sizə bu üsulları təqdim edir: 1. İsti duş qəbul edin Baş ağrısının səbəbi bir çox hallarda boyun və çiyin əzələlərinin sıxılmasıdır. İsti …\nYaşlı insanlarda xroniki qəbizliyin səbəbləri – Yeni müalicə üsulu ilə qəbizliyə SON\n31.07.2018 Xəbərlər, Xəstəliklər 280\n55 yaşından sonra yaşlı insanlarda, xüsusən bir neçə yanaşı xəstəliyi olan insanlarda təkrarlanan, ağır və xroniki qəbizlik bir az cavan insanlara nisbətən 5 dəfə çox rast gəlinir. Medicina.az xroniki qəbizliyin səbəblərini təqdim edir: -Zəif qidalanma -Orqanizmdə kifayət qədər mayenin olmaması -Fiziki hərəkətin azlığı -Çox sayda müxtəlif dərmanların qəbulu -Bağırsağın peristaltikası …\nYeni qan analizi xərçəngi erkən mərhələdə təyin edəcək – Elmi icad\n31.07.2018 Həkim Məsləhətləri, Xəbərlər 272\nABŞ həkimləri yeni qan analizi hazırlayıb, bu analiz xərçəngi çox erkən mərhələdə aşkarlamağa imkan verəcək. Artıq analizin sınaqları keçirilib. 1627 nəfər üzərində aparılan təcrübədə 878 nəfərdə onkoloji xəstəliyin ilkin mərhələsi hansı ki, digər müayinələrlə görünməmişdi, aşkarlanıb. Medicina. az xəbər verir ki, yüksək dəqiqlik göstərən bu analizdə qandan DNK molekulu ayrılır …\nStressin və depressiyanın möcüzəvi qənimi – ALİMLƏRDƏN AÇIQLAMA\n30.07.2018 Xəbərlər 281\nMassaçusets-Louell universitetinin alimləri aydınlaşdırıblar ki, müntəzəm olaraq omeqa-3 doymamış yağ turşularından istifadə stress səviyyəsini xeyli azaltmağa imkan verir. Moderator.az xarici mətbuata istinadən xəbər verir ki, bu barədə universitetin saytında dərc olunmuş tədqiqatda deyilir. Mütəxəssislərin sözlərinə görə, omeqa-3 uzun müddət güclü sakitləşdirici effektə malikdir və ağır depressiyaların inkişafından qaçmağa imkan verir. …\n30.07.2018 Xəbərlər 386\nBadam yağı kosmetik məhsullarda sıx istifadə olunan bir yağdır. Bəs onun dəriyə hansı faydaları var? Ailem.az badam yağının dəriyə faydalarını sadalayır. Tərkibindəki A, B və E vitamini baxımından dəri üçün çox faydalı bir yağdır. – Dərini nəmləndirir və qidalandırır – Quru və aşınmış dərini bərpa edir – Göz altındakı qara …\n30.07.2018 Xəbərlər 295\nYay mövsümündə insanları ən çox narahat edən problemlərindən biri də tər qoxusudur. Axşam.az bildirir ki, bəzi məqamlara riayət etməklə tər qoxusunun qarşısını almaq mümkündür. Həmin üsulları təqdim edirik: 1. Limon suyundan istifadə edərək tər qoxusundan xilas ola bilərsiniz. 2. Soda ilə suyu qarışdırıb məhlul halına salın, daha sonra isə qolaltı …\n30.07.2018 Xəbərlər 391\nGenetika çox qəribə və maraqlı anlayışdır. Anadan övladına bir çox zahiri və daxili cəhət keçsə də, adətən körpələr atadan daha çox genetik özəllik ötürülür. Publika.az atadan övlada ötürülən genetik özəlliklərin bir neçəsini təqdim edir: Üzün simmetriyası körpəyə atadan keçir. Əgər ərinizin qalın çənəsi, assimetrik qaşları və burnunda əyriliyi varsa, bilin …\n28.07.2018 Xəbərlər 283\nLondonun İmperiya və Universitet kolleclərinin tədqiqatçıları kurkumin maddəsinin orqanizmə yeridilməsinin yeni üsulunu işləyib hazırlayıblar. Alimlərin fikrincə, bu üsul qlaukomanın erkən mərhələdə səmərəli diaqnozlaşdırılmasına və müalicə olunmasına kömək edəcək. AZƏRTAC bildirir ki, sarıkökün tərkibindəki bu piqment gözün tor qişasının sinir hüceyrələrini zədələnmədən qoruyur. Əvvəllər tədqiqatçılar hesab edirdilər ki, kurkumini yalnız həb …\n28.07.2018 Xəbərlər 249\nTürkiyəli dietoloq Fevzi Özgönül qara gavalının susuzluğu yatıran faydalı meyvə olduğunu bildirib. Publika.az Türkiyə mətbuatına istinadən xəbər verir ki, sağlam qidalanma üzrə mütəxəssis qara gavalıdan hazırlanan az şəkərli kompotun əsl vitamin anbarı olduğunu deyib: “Yay aylarında su içmək sağlamlığınız üçün çox vacibdir. Lakin su içə və ya bir başqa alternativ …


İlin Ən Çox Ziyarət Olunan Muzeyi - -FOTO=13\nİlin Ən Çox Ziyarət Olunan Muzeyi -FOTO=13\n2019-cu il Azərbaycan Milli Xalça Muzeyi üçün bir çox önəmli hadisələrlə yadda qaldı. Bu il bu mədəniyyət ocağı 122143 nəfər ziyarətçi sayı ilə öz rekordunu yenilədi, respublikada ən çox ziyarət edilən muzey oldu.\nBuilki ən önəmli hadisələrdən biri də Azərbaycan Milli Xalça Muzeyinin ölkəmizdə ilk inklüziv muzey kimi fəaliyyətə başlaması, hər kəs üçün əlçatan məkana çevrilməsidir. Belə ki, artıq burada fiziki məhdudiyyətli insanların muzeyə daxil olması, ekspozisiya ilə tanışlıq məsələləri öz həllini tapıb. Qeyd edək ki, muzeyin inklüziv proqramları haqqında bəyanatlar ICOM, NEMO kimi nüfuzlu beynəlxalq muzey təşkilatlarına təqdim olunub. Uğurlu təcrübəmiz xarici ekspertlər tərəfindən yüksək qiymətləndirilib, ICOM Kanada, İntercom, NEMO və CAMOC komitələri bunu mühüm xəbər kimi öz saytlarında paylaşıb.\n2019-cu il ərzində Azərbaycan Milli Xalça Muzeyinin fəaliyyətində kolleksiyaların zənginləşdirilməsi istiqamətində də mühüm işlər görülüb. Fond əhalidən satınalma yolu ilə altı muzey əhəmiyyətli əşya əldə edib. O cümlədən, muzey tarixində ilk dəfə olaraq Sotheby’s hərrac evindən Qacar dövrünə aid iki ədəd qadın bəzək əşyası alınıb. Muzeyə Amerika vətəndaşları Dumas Jones və Jay Jones tərəfindən XIX əsrə aid “Qonaqkənd” xalçası hədiyyə olunub. Bununla yanaşı, kolleksiyamız Azərbaycan Respublikası Dövlət Gömrük Komitəsi tərəfindən müsadirə olunan altı qiymətli xalça ilə də zənginləşib. Bütün bu eksponatlar gələn il də ictimaiyyətə təqdim olunacaq.\n2019-cu il muzeyin keçirdiyi sərgilər respublikamızın mədəni həyatında unudulmaz izlər qoyub. Muzey daxilində on, Rusiya, Çin və Fransada isə üç sərgi keçirilib. Əlbəttə ki, bunların sırasında “Azərbaycan mədəni irsi Luvr Muzeyində” sərgisini xüsusilə qeyd etmək lazımdır. Belə ki, muzeyin tarixində ilk dəfə Luvr Muzeyinin daimi ekspozisiyasında sərgilənən üç nadir Azərbaycan xalçası vətənimizə gətirilərək nümayiş olunub.\n2019-cu ildə Azərbaycan Milli Xalça Muzeyi xarici muzey və ali təhsil ocaqları ilə beynəlxalq əlaqələrin genişləndirilməsi istiqamətində də fəaliyyətini davam etdirib. Belə ki, Özbəkistanın «İçan qala» Dövlət Qoruğu, Buxara Dövlət Muzey - Qoruğu və Səmərqənd Dövlət Muzey - Qoruğu, A.Kasteyev adına Qazaxıstan Respublikası Dövlət İncəsənət Muzeyi, Türkiyənin Ankara Universiteti, İranın Təbriz İslam İncəsənəti Universitetinin Xalça fakültəsi, Tatarıstanın “Kazan Kremli” Dövlət Tarix-Memarlıq və İncəsənət Muzey-Qoruğu ilə anlaşma memorandumları imzalanıb.\nBu il həm də ona görə əlamətdardır ki, muzeyin fəaliyyəti dövlətimiz tərəfindən yüksək qiymətləndirilib və ona “Milli” statusu verilib.\nAzərbaycan Milli Xalça Muzeyi milli irsin qorunması və təbliği istiqamətində gördüyü işlərdən şərəf duyur və gələcəkdə də böyük fədakarlıqla bu işi davam etdirəcək.


Yeni baş nazirin bir ayı - Hansı işlər görüb? Demokrat.az\nDemokrat.az musavat.com-a istinadən xəbər verir ki, ölkə mətbuatını, həmçinin Nazirlər Kabinetinin rəsmi saytını araşdırdıqda məlum oldu ki, Ə.Əsədov təyinatından ötən 2-3 həftəni Nazirlər Kabinetində kadr dəyişikliklərinə həsr edib. Necə deyərlər, öz komandasını formalaşdırmaqla məşğul olub.\nBaş nazir kimi Ə.Əsədov ilk görüşünü təyinatından bir gün sonra - oktyabrın 9-da Gürcüstanın Baş Naziri Giorgi Qaxariya ilə keçirib. Görüşdən sonra isə Azərbaycanın baş naziri adından Giorgi Qaxariyanın şərəfinə şam yeməyi verilib.\n12 Noyabr 2019, 12:13


"Bankdan pul götürəndə, onu məndən istəmişdilər"\n"SMS göndərib qeydiyyatdan keçmişdim, 190 manat yardım istəyirdim. VÖEN (vergi ödəyicisinin eyniləşdirmə nömrəsi) almışdım. VÖEN-i öncədən almışdım, atam xəstə idi. Bankdan pul götürəndə onu məndən istəmişdilər. Dövlətdən alacağım 190 manat mənə məhz bu VÖEN-ə görə verilmədi. Özüm yataqxanada yaşayıram, hələ ki, dövlətdən mənə bir kömək dəyməyib...". Bunu AzadlıqRadiosuna Azərbaycan vətəndaşı Səxavət Quliyev deyib. O da koronavirus pandemiyasi ilə bağlı işsizlərə verilən 190 manatlıq yardım almaq istəyib. Amma istəyini gerçəkləşdirə bilməyib.\n"Hüquq və İnkişaf" İctimai Birliyinin rəhbəri Hafiz Həsənov isə AzadlıqRadiosuna deyib ki, əslində, dövlət başçısı İlham Əliyev iqtisadiyyat naziri Mikayıl Cabbarov və əmək və əhalinin sosial müdafiəsi naziri Sahil Babayevlə videobağlantıda (17 aprel 2020) bildirmişdi ki, 190 manat alacaq şəxslərin sayı 600 min nəfərə qaldırılacaq (İlkin olaraq 200 min nəfərə verilməsi nəzərdə tutulmuşdu).\n"Ölkədə işsizliyin səviyyəsi yuxarıdır "\nH.Həsənovun fikrincə, bu məsələdə öncə ölkədə işsizlərin sayı müəyyən edilməli idi. O vurğulayıb ki, ölkədə işsizlərin sayı ilə bağlı dəqiq statistika yoxdur: "Yəni, niyə öncə 200 min nəfər, sonra nədən bu rəqəm 600 min nəfərə yüksəlir? Üstəlik, bu həddin 600 min nəfər olması nəyə əsasən ifadə edilir? Fikrimcə, bu onun göstəricisidir ki, ölkədə işsizliyin səviyyəsi yuxarıdır".\nMəsələ burasındadır ki, VÖEN-i olan şəxslərə birdəfəlik yardımın verilib-verilməməsi ilə bağlı rəsmilərdən bir-birinə zidd müxtəlif açıqlamalar eşidilib. Prezident İlham Əliyev bu il martın 19-da koronavirusun ölkə iqtisadiyyatına, biznes və məşğulluğa mənfi təsirlərini azaltmaq məqsədilə sərəncam verib. Sənədə əsasən, ilkin mərhələdə işsiz kimi qeydiyyatda olan 200 min insana da 190 manatlıq yardım verilməsi nəzərdə tutulurdu. Amma Nazirlər Kabinetinin müəyyən etdiyi şərtlərə görə, bir ailədə ər və arvad da işləmirsə, onlardan yalnız biri bu yardımı ala bilərdi.\nHabelə, pay torpaqlarına görə subsidiya almış şəxslərə də bu yardımın edilməyəcəyi vurğulanırdı. Üstəlik, işsiz kimi qeydiyyata alınan şəxslərdən hazırda dövlətdən sosial ödəniş (ünvanlı sosial yardım, pensiya, təqaüd, müavinət və s.) alanlara da birdəfəlik ödəmənin verilməyəcəyi bildirilib. Eyni zamanda, VÖEN-i olan şəxslərin də bu yardımdan kənarda qalacağı qeyd edilmişdi.\nNazir müavini: "Buna görə imtina alınıbsa..."\nİndi tək S.Quliyev yox, bəzi şikayətlərə görə, VÖEN-i olan çoxlu şəxs bu yardımdan kənarda qalıb. Hətta bəzi şikayətçilər qeyd ediblər ki, onların VÖEN-ləri dondurulub, çünki faktiki işsizdirlər.\nLakin iki gün əvvəl, şənbə günü iqtisadiyyat nazirinin müavini Sahib Ələkbərov deyib ki, VÖEN-in bu məsələyə aidiyyəti yoxdur: "VÖEN, sadəcə, nömrədir. Buna görə imtina alınıbsa, bugün də təkrar müraciət edə bilərlər...".\nMüraciətlərin qəbulu bitib\nAmma, artıq bu birdəfəlik ödəmə ilə bağlı müraciətlərin qəbulu başa çatıb. Bu barədə bugün, aprelin 27-də Əmək və Əhalinin Sosial Müdafiəsi Nazirliyi (ƏƏSMN) məlumat yayıb.\nMəlumatda qeyd edilib ki, koronavirus pandemiyası ilə əlaqədar sosial dəstək tədbirlərindən biri kimi işsiz və xüsusi karantin rejiminə görə işini itirən aztəminatlı şəxslərin birdəfəlik ödəmə (190 manat) ilə təminatı proqramı icra olunur: "Bu günədək onlardan 400 min şəxsə birdəfəlik ödəniş təyin edilib və müraciətlərə baxıldıqca, nəticəsinə uyğun daha 200 min şəxsə də ödəniş aparılacaq. Ümumilikdə isə işsiz və xüsusi karantin rejiminə görə işini itirən aztəminatlı şəxslər tərəfindən birdəfəlik ödəmə ilə bağlı e-sosial.az portalına edilən müraciətlərin qəbulu artıq yekunlaşıb".\n"İnsanların apellyasiya hüquqları tanınmadı"\nHüquqşünas H.Həsənov isə deyib ki, işsizliyə görə 190 manat müavinətin ödənilməsinin dayandırılması doğru deyil. Onun qeyd etməsinə görə, həm kütləvi müraciətlər çox idi, həm də kütləvi imtinalar: "Bu halda məsələ aydınlaşmalı idi. Digər tərəfdən isə, 190 manatla bağlı insanların apellyasiya hüquqları da tanınmadı. 160 min nəfərə yaxın insana yardım verilməsindən imtina edilib. Bu imtina əsasları ilə razılaşmayan insanların apellyasiya hüquqları tanınmadı".\nH.Həsənov hesab edir ki, VÖEN-in olmasına görə imtina verilməsi haqlı deyil. Onun da vurğulamasına görə, VÖEN bir nömrədir, ola bilər ki, insan nömrəni alıb fəaliyyət göstərməyib.\n"Prosesin şəffaf aparıldığının sübutu üçün..."\nBununla belə, H.Həsənov elektron cavabı da rəsmi cavab sayaraq bundan narazı qalanların inzibati məhkəməyə şikayət etmək imkanın olduğunu söyləyir. Üstəlik, hüquqşünas vurğulayıb ki, ƏƏSMN prosesin şəffaf aparıldığının sübutu üçün həm yardım alanların, həm də imtina ilə üzləşənlərin siyahısını öz saytında dərc etsə, yaxşı olar.\nBu fikirlərə Əmək və Əhalinin Sosial Müdafiəsi Nazirliyi və Nazirlər Kabinetindən münasibət almaq cəhdlərimiz nəticə verməyib.\nDeputat Razi Nurullayev isə mövzu ilə bağlı "Turan" agentliyinə deyib ki, Azərbaycan da, digər ölkələr kimi, koronavirusa hazırlıqsız yaxalanıb. Onun qeyd etməsinə görə, yardım göstərilməsi üçün insanların siyahısı öncədən hazır deyildi:\nDeputat: "Hakimiyyəti başa düşməyə çalışıram..."\n"Ünvanlı sosial yardım alanlar var idi, evsiz-eşiksiz olanlar var idi. Bütün bunlara baxmayaraq, biznesi sıradan çıxan VÖEN-i olan kiçik biznes sahibləri və digərləri də o 190 manat müavinəti ala biləcək adi həssas bir qrupa çevrildilər".\nR.Nurullayev daha sonra da bunları əlavə edib: "Ona görə də mən burada hakimiyyəti başa düşməyə çalışıram... Hazır deyildilər. Bununla bərabər, mənə belə gəlir ki, bəzi tələskənliklərə də yol verilmişdi. Sonradan müavinət alacaq şəxslərin sayı prezidentin göstərişiylə 200 min nəfərdən 600 min nəfərə çatdırdılar".\nDeputatın qeyd etməsinə görə, bir çox həssas sosial qruplar da həmin kəsimə əlavə edilib: "Mənə belə gəlir ki, hakimiyyət indiki vəziyyətdə burada kiminsə narazı qalmasında maraqlı deyil və bu və ya digər şəkildə problemlərin həlli yolları tapılır".\nDeputatın fikrincə, bu məsələnin də həll yolu tapılacaq: "Hakimiyyət də maraqlı deyil ki, insanlar məhkəməyə üz tutsunlar, narazı qalsınlar. İstənilən halda insanların ehtiyacı varsa, bu 190 manat ödənilməlidir. Bu, prezidentin göstərişi, sərəncamıdır və yerinə yetirilməlidir".\n2019-cu ilin sonlarına doğru Çində yeni koronavirus aşkar edilib. Sonra bu virus sürətlə dünyanın əksər ölkələrinə yayılıb. Martın 11-də Ümumdünya Səhiyyə Təşkilatı bunu pandemiya elan edib. Artıq dünyada bu virusa yoluxanlardan 208 mindən çox şəxsin vəfat etdiyi bildirilir. Azərbaycanda isə indiyə kimi 1678 nəfərin koronavirus infeksiyasına yoluxması faktı müəyyən edilib, onlardan 22 nəfər vəfat edib.


Kimin pensiyası nə qədər artacaq? - Azinforum.az İnformasiya Portalı\nAna səhifə / İqtisadiyyat / Kimin pensiyası nə qədər artacaq?\n“Gələn ay pensiya məbləğləri 2018-ci ildə orta aylıq əmək haqqındakı faiz artımına indeksasiya olunacaq”.\nBu barədə tanınmış iqtisadçı Vüqar Bayramov bildirib. Onun sözlərinə görə, baza hissəsi ləğv olunduğundan tam məbləğin indeksasiyası həyata keçiriləcək.\n“Qeyd edim ki, bu ildən başlayaraq pensiya məbləği infilyasiya səviyyəsinə deyil, orta aylıq əmək haqqındakı artım faizinə indeksasiya olunur.\nBununla belə, pensiyaların indeksasiya mexanizminin təkmilləşdirilməsinə ehtiyac var”, – deyə V.Bayramov bildirib.\nEkspert vurğulayıb ki, pensiya məbləğinin orta aylıq əmək haqqıdakı artıma deyil əhalinin gəlirlərindəki artım faizinə indeksasiya olunması daha məqsədə uyğun olardı:\n“Belə ki, qeyri-rəsmi məşğulluq mövcud olduğundan orta aylı əmək haqqıdakı artım gəlirlərin artımını tam ifadə edə bilmir. Digər tərəfdən, rəsmi statistikada əhalinin gəlirləri orta aylıq əmək haqqıya nisbətən daha yüksək faizlə artıdığından bu indeksasiya zamanı pensiyaların daha çox artmasına imkan verə bilir.\nEkspert vurğulayıb ki, gələn ildə orta aylıq əmək haqqı ilə əhalinin gəlirlərindəki artım arasında fərq var:\n“Artım uyğun olaraq 5.7 və 9.0 faiz proqnozlaşdırılır. Etiraf edək ki, 2018-ci ildə pensiyaya əlçatınlığın artırırlması ilə bağlı bir sıra islahatlar həyata keçirildi. Aşağı pensiya alan 80 minə yaxın vətəndaşın pensiya məbləğinin gələn ildən orta hesabla 30 faiz artırılması da buna aid edilə bilər.\nBu baxımdan, bu islahatların tərkib hissəsi kimi indeksasiya sistemində meyarların dəyişdirilməsi vacibdir. Əmək müqavilələrində maaş məbləğinin tam göstərilməməsi, hətta əmək müqavilələrinin bağlanmaması hallarınnı az olmadığını nəzərə alsaq, pensiyaların orta aylıq əmək haqqıdakı artıma deyil.\nƏhalinin gəlirindəki artım faizinə indeksasiyası daha doğru olardı. Bu halda indeksasiya nəticəsində pensiya məbləğlərinin daha çox artmasının şahidi ola bilərik”.\nÖncəki Nəsimi rayonunda Dünya Azərbaycanlılarının Həmrəyliyi Günü və Yeni təqvim ili münasibətilə görüş keçirilib – FOTO\nNövbəti Əlvan və qara metal tullantılarının qəbulu ilə bağlı cəzalar sərtləşdirildi:5 min manatdan 10 min manatadək cərimə!


Amerikalı təhlilçi: «Üzən məzənnəyə gərək tez keçəydilər»\nAzərbaycan manatı devalvasiya etmək üçün ABŞ Federal Ehtiyatlar Sisteminin (FED) uçot dərəcəsini qaldırmasını gözlədi. Bunu Vaşinqtonda mənzillənən «Frontier Strategy» Qrupunun təhlilçisi Mark McNamee «The Wall Street Journal»a müsahibəsində deyir. FED ötən həftə uçot dərəcəsini 0.25 faiz qaldırıb.\n«Gərək bunu daha tez edə, üzən məzənnəyə keçə, ağrısını da daha tez yaşayaydılar», - təhlilçi söyləyir. «Yəqin istədilər ki, ABŞ-da uçot dərəcəsi qalxsın və günahı müəyyən dərəcədə xarici faktorların üstünə yıxsınlar».\nMüəllif Dan Keeler yazır ki, gəlirlərinin 90%-i neft və qaz ixracından gələn Azərbaycan bu il milli valyutasını devalvasiyaya uğradan sonuncu ölkə oldu.\nNyu-Yorkdakı «Auerbach Grayson» broker firmasından Simon Mandell isə inanır ki, valyutaları böyük təzyiq altında olan digər ölkələr də bu yolla getməlidirlər. O, Venesuelanı, Nigeriyanı, Misiri, Omanı, İraqı, Liviyanı və Ekvadoru misal çəkib: «Digər dəcəllərin də düşünüb-daşınmasını, məzənnənin saxlanmasından, yaxud idarəolunan üzən məzənnədən əl çəkməsini gözləyirik».\nMüəllif vurğulayır ki, artıq Azərbaycan da investorların keçmiş favoritləri siyahısına qoşulur, neftin qiyməti düşdükcə, onun da iqtisadiyyatı laxlayır.\n«Bir neçə il öncə Azərbaycan, Rusiya, Ukrayna və Qazaxıstan əsl artan bazarlar idi və hərə ondan bir pay istəyirdi – burada real pul qazanmaq olardı», - cənab McNamee deyir. «İndi hamı eyni problem içindədir. Yenə də uzunmüddətli perspektivdə cazibədar görünürlər, ancaq bir neçə il çətin olacaq».\nSəudiyyə kralı Salman G-20 sammitində ABŞ prezidenti Barack Obama ilə salamlaşır.\nİŞİD-İ YALNIZ SƏUDİYYƏ MƏĞLUB EDƏ BİLƏR\n«The Guardian»da Nawaf Obaid yazır ki, Paris və San-Bernardinoda son terror hücumları «İslam Dövləti» (İD) silahlı qruplaşmasının qlobal miqyasda hərəkətə keçdiyini göstərir. Artıq Yaxın Şərqdə tutduğu ərazilərlə kifayətlənməyən qruplaşma bütün dünyada qətllər törətmək üçün terrorçuları həvəsləndirir, onlara təlim keçir və silahla təchiz edir.\nTəhlilçilər İŞİD-i dayandırmaq üçün onun mənbəyini dəyərləndirməyə çalışırlar. Çoxu mənbə kimi Səudiyyə Ərəbistanını, onu dayandıracaq qüvvə kimi isə Birləşmiş Ştatları göstərir.\nAncaq müəllif yazır ki, dərindən baxanda, İŞİD Səudiyyə ilə qatı teoloji müharibə aparır, kimin əsl sünni İslam dəyərlərinə əməl etməsini müəyyənləşdirməyə çalışır. İki müqəddəs – Məkkə və Mədinə məscidlərinin yerləşdiyi Səudiyyə Ərəbistanı hazırda İŞİD-lə mübarizə aparan milyard yarım müsəlmana başçılıq edir. Krallıq terrorçuluqla mübarizə koalisiyası yaradıb. Bütün bunlar təsdiqləyir ki, Səudiyyə İŞİD-in mənbəyi deyil, bu terrorçu qruplaşmanın əsas opponentidir və onu elə birdəfəlik məhv edə biləcək ölkədir.\nMüəllif Səudiyyə ilə İŞİD-in müharibəsinin 3 faktora söykəndiyini yazır: 1) hər ikisi sələfiliyə söykənsə də, İŞİD, əslində, xəvvariclər kimi tanınan qəddar təriqəti davam etdirir. Xəvvariclər onlarla razılaşmayan istənilən kəsi qətlə yetirməyə hazırdır; 2) İŞİD xilafət qurmağa çalışır ki, bunun da yolu krallıqdan və Səudiyyə xalqından keçir; 3) Və nəhayət, üçüncüsü maliyyə səbəbidir. İŞİD genişləndikcə, daha artıq resurs tələb edir və «əl-Qaidə» kimi krallığın nəhəng neft yataqlarına və sərvətinə göz dikir.\n«İŞİD ilk dəfə 2011-ci ildə Suriyada peyda olanda, Səudiyyə mötədil Suriya müxalifətinə dəstək toplayırdı. Ancaq dünya onu dinləmədi. İndi isə İŞİD təkcə Yaxın Şərqə deyil, bütün dünyaya təhdiddir. Yalnız Səudiyyənin başçılıq etdiyi koalisiya İŞİD-i məğlub edə bilər. Dünya ölkələri İŞİD-in həqiqətən də məhvini istəyirsə, Səudiyyəni bu qruplaşmanı yaratmaqda yalandan suçlamağı dayandırmalı, onu məğlub etmək naminə krallığa qoşulmalıdır».\nKÜRDPƏRƏST RUSİYA TÜRKİYƏNİ NİYƏ ÖZÜNDƏN ÇIXARIR\n«Rusiya opponentinin geosiyasi düymələrini necə basmağı bilir. Türkiyə Rusiya təyyarəsini vurandan sonra Moskva Ankaranı siyasi və iqtisadi baxımdan cəzalandırmağa başlayıb. İndi isə Ankaranı daha çox qəzəbləndirir, Türkiyə üçün çox həssas məsələyə, kürd məsələsinə təsir rıçağı kimi əl atır».\nBelə ki, çərşənbə günü Rusiyanın xarici işlər naziri Sergei Lavrov Türkiyənin kürd partiyası olan Xalq Demokratiya Partiyasının (HDP) lideri Selahattin Demirtaş-ı qəbul edir. Demirtaş HDP-nin Moskvada ofis açacağını bildirib.\n«Siyasətçi iddia edir ki, o, Türkiyə prezidenti Recep Tayyip Erdoğan-ın edə bilmədiyini edəcək: Türkiyənin Rusiya ilə münasibətini düzəldəcək. Ancaq, əslində, Demirtaş Erdoğan-a göstərmək istəyir ki, kürdlər bir siyasi qüvvədir, onları seçkidən kənarlaşdırmaq, küçələrdə əzmək olmaz», - «Stratfor» Araşdırmalar Mərkəzinin təhlilində deyilir.\n«Stratfor» vurğulayır ki, Rusiya kürdləri dəstəkləməklə Ankaranı zəiflətdiyinin fərqindədir. Elə bu səbəbdən Rusiya ötən həftə israr edib ki, PKK-ya bağlı Suriya kürdləri – Demokratik Birlik Partiyası Suriyanın digər müxalifət qrupları ilə birgə danışıqlar masasına əyləşsin. Rusiya oktyabrda Suriya kürdlərini Moskvada ofis açmağa dəvət edib:\n«İndi Türkiyə müəyyən reallıqlar qarşısında qalacaq. Kürdlərin Türkiyədə siyasi mövqeyinin güclənməsi kürd muxtariyyəti məsələsini gündəmə gətirə bilər. Digər tərəfdən, kürdlərin nəzarətində olan şimali Suriyadan da PKK-ya potensial dəstək gələr».\nHəmçinin baxın: AzadlıqRadiosu Youtube kanalında izləyin:\nGənc sahibkara 21 dekabr «sürpriz»i


20:45 30.06.2019 (Yenilənib 19:17 30.06.2019)\nBAKI, 30 iyun — Sputnik. Gənc Tamaşaçılar teatrında Erik Emmanual Şmidtin “Oskar və çəhrayı xanım” əsəri əsasında “Tanrıya 14 məktub” tamaşası səhnələşdirilib.\nƏsərin tərcüməçisi və tamaşanın quruluşçu rejissoru Nicat Kazımov, quruluşçu rəssamı Mustafa Mustafayev, xoreoqrafı Nailə Məmmədzadədir. Tryukların quruluşu İsa Əsədova, musiqi tərtibatı Şamxal Novruzluya aiddir. Tamaşada rolları Anar Səfiyev, Mirsənan Kazımlı, Qəmər Məmmədova, Ramil Məmmədov, Bəhram Həsənov, Zümrüd Quliyeva, Aygün Fətullayeva, Vahid Orucoğlu, Təhminə Məmmədova, Anar Seyfullayev, Nurlan Süleymanlı, Zülfiyyə Alhüseynova, Müşfiq Əliyev və Araz Pirimov canlandırıb.\nXüsusi qeyd: Şmidt “Oskar və çəhrayı xanım” əsərini 2002-ci ildə hekayə olaraq qələmə alıb. Daha sonra pyesləşdirib və ondan sonra kinossenarisini yazaraq 2009-cu ildə özünün də ikinci rejissorluğu ilə eyniadlı film çəkilib.\nŞmidt səhv edib. Bəli. O, qətiyyətlə səhv edib. Məzmun dramaturgiyaya uyğun deyil. Epik növdə fəlsəfi və psixoloji yükü olan, kifayət qədər aktual və mükəmməl əsərdir. Lakin dramatik növ tamam başqa növdür və hər məzmunu qəbul etmir.\nŞmidt bəsit yazıçı hiyləgərliyi etməyə çalışıb. Bir uşağın ağrılı-acılı taleyini tapıb, ona getdikcə uşaqlaşan qocaman bir rəfiqə verib və onların ikisini də minillərdir fəlsəfəmizə meydan oxuyan Tanrı ilə üz-üzə qoyub. Bunu bir hekayə kimi yazıb və çox da uğurlu alınıb. Şmidtin hiyləsi isə ondadır ki, tapdığı bu uğurlu məzmunu bütün formalarda tamaşaçılara göstərməyə çalışıb.\nMəhz bu yerdə fəlsəfənin məşhur problemi – forma və məzmun uyğunsuzluğunun ağır fəsadları üzə çıxıb.\nNə fərqi: hekayə, tamaşa yaxud film? Əsas odur ki, xərçəng xəstəsi olan 10 yaşlı Oskar və onunla dostlaşan çəhrayı xalatlı Roza nənənin taleyi bu hadisəni oxuyan və izləyən hər kəsi kədərləndirəcək. Oxucunun yaxud tamaşaçının duyğuları üzərində oynanılan bir oyundur. Şmidt bunu etməklə böyük oxucu və izləyici kütləsi qazanıb, amma sənətin, dramaturgiyanın tələblərinə görə iflasa uğrayıb.\nBu əsərə müraciət edən Nicat Kazımov da iflasa uğrayır. Nicat Kazımovdan danışıram. Hansı ki, son illər Azərbaycan teatrının ən nəhəng imzasıdır, ən uğurlu teatr rejissorudur. Öz üslubunda qarşısına qoya biləcəyimiz rəqibi olmayan sənətkardır. Amma bu tamaşa ilə Şmidtlə bərabər Nicat Kazımov da uduzur. Ona görə uduzurlar ki, “Oskar və çəhrayı xanım” hekayəsi bir pyes deyildi və əsla ola bilməyəcəkdi. Şmidt öz əsərinə zor tətbiq etmişdi, onu olmadığı kimi göstərməyə çalışmışdı və Nicat Kazımov da bu zoru təkrarladı.\n“Tanrıya 14 məktub” tamaşası Nicat Kazımovun bütün digər tamaşaları kimi vizuallığı ilə göz oxşayır. Dekor, kostyumlar, işıqlar, mizanlar, rəqslər, musiqilər və s. bütünlüyü ilə əsl sənət nümunəsidir. Görünüşdə hər şey öz yerinə oturur: dekor və işıqlar hadisələrin məkanına, kostyumlar obrazların əyninə, rəqslər və musiqilər də qəhrəmanların xarakterinə. Bunlar tamaşanı monotunluqdan qismən xilas edir.\nMonotonluqdan bəhs etmişkən, aktyor və aktrisaların ifalarında da tamaşanın ümumi məzmununa uyğun bir monotonluq var. Başqa cür ola da bilməz.\nÇünki bu, ümumilikdə bir saata belə sığmayacaq kiçik məzmunu iki saat yarıma qədər uzatmağın qaçılmaz nəticəsidir. Bu çəmbərdən yalnız Mirsənan Kazımlı qurtula bilir. O, duruşu, yerişi, hərəkətləri, mimika və jestləri, ən əsası, səs tembri və səhnə danışığı ilə əsl aktyordur. Tamaşa boyunca texnikanın yox, məhz insanın göstərdiyi yeganə sənət məhz Mirsənan Kazımlının ifasıdır.\nTamaşa 10 yaşlı xərçəng xəstəsi olan Oskar adlı bir uşağın ömrünün son 12 günündən bəhs edir. İnancsız bir ailədə doğulan və tanrıya inanmayan Oskar xəstəxanada yatan uşaqları ziyarətə gələn çəhrayı xalatlı Roza nənə ilə dostlaşır. Roza nənə Oskarın həyatının son günlərini xoşbəxt keçirməsi üçün əlindən gələni edir. Onu ailəsi ilə, sevdiyi qızla, dostları ilə və ən əsası tanrı ilə ünsiyyət qurmağa həvəsləndirir. Roza nənə Oskarı bundan sonra qalan ömrünün hər bir gününün on ilə bərabər olacağına inandırır və Oskar tanrıya məktublar yazmağa başlayır.\nRoza nənə on iki günlük asudə olduğunu və hər gün Oskarın yanına gələ biləcəyini deyir. Oskarın xəstəliyi getdikcə şiddətlənir və onun elə cəmi on iki gün ömrü qalıb. Bu söhbətin baş verdiyi tarix isə dekabr ayının 19-a (Oskarın “bu gün ayın neçəsidir” sualına Roza nənə “19-u” deyə cavab verir) təsadüf edir. On iki gün bitdiyində Dekabr ayının 31-i, yəni Milad bayramı olmalıdır və həmin gecə Oskar ölməlidir. Lakin bir neçə gün sonra Oskar ailəsi ilə birlikdə Milad bayramını keçirir və ondan da bir neçə gün sonra, 12-ci günün tamamında ölür. Sadə diqqətsizlik, bəlkə də aktyorların mexaniki səhvidir. Lakin tamaşaçıda çaşqınlıq yaradır və Milad bayramı səhnəsindən sonra hadisələrin məntiqi ardıcıllığı pozulur.\nMəntiqin növbəti bombardmanını Oskarın ölüm səhnəsində yaşayırıq. Xristian inanclı cəmiyyətdən bəhs edən əsərdə ölüm zamanı azan oxunur. Oskarı ibadət üçün kilsəyə aparan Roza nənə onun nəşi ilə azan sədaları altında vidalaşır. Buna rejissorun nə ilə bəraət verdiyi çox maraqlıdır. Ən pis halda iki mümkün variant var: bir, İslam inancına görə hamı sonda müsəlman olaraq ölür, iki, Şmidt “Misyö İbrahim və Quran çiçəkləri” əsərinin müəllifidir. Amma hər iki variant əvvəldən də qeyd etdiyim kimi pis hal üçün keçərlidir. Çünki bunlardan heç biri fransızların xristian olmasını, Roza nənənin məsciddə yox, kilsədə ibadət etməsini dəyişmir.\nNəticədə qısa hekayədən ərsəyə gətirilən uğursuz pyesin Azərbaycan teatrı səhnəsində növbəti tənəzzülünü izləyirik. Dinamikanın sadəcə görünüşə yükləndiyi darıxdırıcı məzmun və məntiqi səhvlər ardıcıllığı ilə 14-cü məktubun sallanmasını və tamaşanın daha da tez bitməsini səbrsizliklə gözləyirik. Şmidtin də, Nicat Kazımovun da güvəndiyi katarsis baş tutmur. Çünki nə dövr Aristotelin dövrüdür, nə də tamaşaçı həmin tamaşaçıdır. Günümüz Bertolt Brexti, Avqustu Boalı belə sürətlə aşıb keçməkdədir. Müasir insanın duyğuları çox dərindədir və ona xitab etmək üçün tanrıya bir uşağın nəinki 14, heç 140 duyğusal məktub yazması da kifayət etməz.


Azərbaycanlı prodüserdən 150 min avro istəyən məşhur da bunu etdi - Video\n25 Avqust 2014 11:56\nTürkiyənin tanınmış komediya aktyoru Cem Yılmaz hər zaman qeyri-adi hərəkətləri ilə diqqət mərkəzində olub.\nTabloid.az xəbər verir ki, aktyor mərkəzi sinir sisteminin xəstəliyi olan amiptrofik skleroz (ALS) xəstəliyindən əziyyət çəkənlərə dəstək məqsədilə keçirilən kampaniyaya qoşulub. Amma o, flaşmobu özünəməxsus tərzdə edib.\nBelə ki, flaşmobun şərtinə əsasən, başına bir vedrə buzlu su tökən şəxs 3 adamı bu hərəkəti təkrarlamağa dəvət edir. Həmin şəxslər başına bir vedrə buzlu su tökmürsə, ALS xəstələrinin vəqfinə 100 dollar verməlidir.\nCem Yılmaz isə masa arxasında əyləşərək, içki üçün nəzərdə tutulan buz qabına su əlavə edib. Daha sonra isə buzlu suyu masada özünün oxşarı olan balaca kuklanın başından aşağı töküb.\nYeri gəlmişkən, bir il öncə Cemin Azərbaycana gələcəyi ilə bağlı mətbuatda xəbərlər yer almışdı. Onun burada “stand-up”ını təşkilatçı Samir Xəttab reallaşdırmaq istəyirdi. Lakin onun çıxışı ertələnmişdi. Buna səbəb isə aktyorun bu günlərdə təqdim etməyə hazırlaşdığı “Pek yakında” filminin çəkilişləri göstərilmişdi.\nS.Xəttab Cem Yılmazın Bakı konserti üçün 150 min avro qonorar istədiyini də demişdi.


Bu gün Azərbaycan Premyer Liqasında XIII tura start veriləcək » AzNews.info -Xəbər portalı\nİlk oyun günündə “Kəpəz” “Qəbələ”ni, “Neftçi” “Keşlə”ni qəbul edəcək\nBakı. 25 noyabr. REPORT.AZ/ Bu gün futbol üzrə Azərbaycan Premyer Liqasında XIII tura start veriləcək.\n“Report” xəbər verir ki, ilk oyun günündə iki matç baş tutacaq.\nHəftənin açılış matçı Gəncədə keçiriləcək. Şahin Diniyevin istefasından sonra baş məşqçi postuna gətirilən Yunis Hüseynov “Qəbələ” ilə görüşdə debüt edəcək. Rəqib 25 xalla 3-cü pillədə qərarlaşsa da, 7 xalla son sırada yer alan “Kəpəz” cari çempionatda qazandığı 2 qələbədən birini məhz “qırmızı-qaralar”la dueldə əldə edib. VII tura təsadüf edən qarşılaşmada gəncəlilər səfərdə Kərim Diniyev və İlkin Sadıqovun qolları ilə qələbəyə seviniblər – 2:0.\nÜmumiyyətlə, “Kəpəz” “Qəbələ” ilə son 4 oyunda meydanı qolsuz tərk etməyib. Roman Qriqorçukun rəhbərlik etdiyi kollektiv 3 oyundur “sarı-göylər”i üstələyə bilmir. Bu komandalar indiyə qədər çempionatda 17 dəfə üz-üzə gəliblər və hərəyə 6 dəfə qələbə qazanıblar.\nTurun ikinci oyunu “Neftçi” və “Keşlə” arasında baş tutacaq. Bu kollektivlərin ilk dövrədəki qarşılaşmasında “ağ-qaralar” Derlis Meza Kolli və Rəhman Hacıyevin qolları ilə qələbə qazanıblar – 2:0. Özü də, bu, Tərlan Əhmodovun “Neftçi”nin baş məşqçisi postunda ilk qalibiyyəti olub.\n“Keşlə” ilə görüşlərdə ardıcıl 4 qələbə qazanan “Neftçi”, 8 oyundur meydanı qolsuz tərk etmir. “Ağ-qaralar” əvvəlki 25 çempionat matçından 25-də qalib gəlib, 13 dəfə yenilib.\nQeyd edək ki, XIII tura noyabrın 26-da keçiriləcək “Sumqayıt” – “Səbail” və “Zirə” – “Qarabağ” oyunları ilə yekun vurulacaq.\nBakı. “Bakcell Arena\nTarix: 25/11/2017 06:44\nAZAL Kəpəzə, Neftçi Zirəyə qarşı\nAzərbaycan Premyer Liqasında ilk tura yekun vurulub


Dərinizi çirkli havalardan qoruyacaq maska » Qadin.Net ~ İlk milli qadın portalı... Azərbaycan xanımlarına...\nDərinizin daha sağlam və gözəl görünməsi üçün təkcə qidalanma həyat tərzi ilə olmur. Ətraf mühitin çirklənməsi üzümüzə də təsir edir. Çirkli havalarda üzünüzü qoruyacaq maska:\nEhtiyac olan tək məhsul - 1 ədəd yumurta ağıdır.\nYumurtanın sarısını ağından ayırın. Yumurtanın ağını yaxşıca çırpın. Kağız dəsmalla yumurtanın ağına batırıb üzünüzə çəkin. Qurumasını gözlədikdən sonra yavaş-yavaş dartıb çıxarın. Üzünüzü ilıq su ilə yuyun və nəmləndirici krem sürtün.\nÜz dərimizə xaricdən qulluq etdiyimiz kimi daxildən dəe tməliyik\n19 dekabr 2017 21:12\n. Ətraf mühitin çirklənməsi üzümüzə də təsir edir.\n19 dekabr 2017 14:21


Oxu.az - Rusiyalı səfir: Azərbaycan “Şimal-Cənub” Beynəlxalq Nəqliyyat Dəhlizində aparıcı rol oynayır – FOTO\nRusiyalı səfir: Azərbaycan “Şimal-Cənub” Beynəlxalq Nəqliyyat Dəhlizində aparıcı rol oynayır – FOTO\nMoskva və Bakı kimin tərəfindən qoyulması mühüm olmayan sanksiyalara rəğmən, “Şimal-Cənub” beynəlxalq nəqliyyat dəhlizi layihəsi çərçivəsində əməkdaşlıq qururlar.\nOxu.Az-ın xəbərinə görə, bunu Rusiyanın Azərbaycandakı səfiri Mixail Boçarnikov CBC kanalında yayımlanan “Anastasiya Lavrina ilə qlobal müzakirə” ictimai-siyasi proqramında deyib.\nOnun sözlərinə görə, bütün “Şimal-Cənub”a üzv olan ölkələr və ya bu dəhlizdən istifadə etmək istəyən dövlətlərin bu layihə vasitəsi ilə reallaşdıracaqları öz milli maraqları var.\nDiplomat “Şimal-Cənub” dəhlizinin uğurlu fəaliyyəti və Azərbaycanın burada əsas rol oynadığını qeyd edib.\n“Hələ də bəzi çətinliklər var. Bütün bölmələr sona çatmayıb, amma təcrübə göstərdi ki, 2018-ci ildə dəhliz boyunca yük daşımaları səkkiz dəfə artıb və 2019-cu ilin birinci rübündə iki qat artım müşahidə olunub.\nYəni, bu dəhliz çox uğurla işləyir. Azərbaycanın onun fəaliyyətində əsas rol oynaması burada qərbdən-şərqə yeni yolun kəsişməsinə səbəb ola bilər. Hansı ki, ümumilikdə bu baş verir”, – deyə M.Boçarnikov bildirib.\nDiplomatik nümayəndəliyin rəhbəri, eyni zamanda məşhur “Bir kəmər - bir yol” marşrutu boyunca yüklərin Asiya dövlətlərinin əraziləri ilə daşındıqlarını, Xəzərin şərq sahilinə çatdıqlarını, sonra dəniz yolu ilə Azərbaycanın Ələt limanına (Bakıda - red.) gəldiklərini və oradan da qərbə doğru davam etdiklərini bildirib.\n“Ancaq buraya Rusiya ərazisindən keçən dəmiryolu ilə eyni Trans-Sibir dəmiryolunu “Şimal-Cənub” çıxışı ilə birləşdirmə ehtimalını əlavə etsək, bu, marşrutun əhəmiyyətini daha da gücləndirəcək”, – deyə Rusiya səfiri bildirib.\nOnun dediyinə görə, bu, daha çox Azərbaycana sərf edəcək.\n“Bildiyimə görə, Rusiya və Azərbaycanın dəmiryolları artıq belə bir fürsət barədə düşünürlər”, - M.Boçarnikov deyib.\nRusiyanın Azərbaycandakı səfiri 2019-cu ilin sonunda Samur sərhədi boyu uzunluğu 325 metr olan yeni magistral körpünün istifadəyə verilməsinin vacibliyini də qeyd edib.\n“Bu, regional plan üçün vacibdir, çünki Rusiya ilə Azərbaycanı birləşdirir... Əlbəttə ki, bu, bütün “Şimal-Cənub” nəqliyyat və logistika dəhlizinin bir elementi olması baxımından da vacibdir”, – deyə diplomat deyib.\nM.Boçarnikov Samur körpüsünün Azərbaycan-Rusiya iqtisadi əlaqələrində praktik əhəmiyyətini xüsusi vurğulayıb.\n“Mən bunun tərəflərimiz üçün praktik əhəmiyyətini daha dəqiq ifadə edərdim. Birincisi, bu körpü insanlar üçün sərhəd keçidini asanlaşdırır. Bu, ümumiyyətlə, əsas vəzifədir, çünki əvvəlki körpü artıq köhnəlib və bizə rahat keçib getmək üçün yeni, etibarlı bir körpü lazımdır. O, sərhədlərimizdən nəqliyyat vasitələrinin daha sərbəst keçməsini təmin edəcək. Ən başlıcası budur ki, Samur çayındakı sərhəd-keçid nöqtələrini təchiz edən kompleksin tərkib hissəsidir. Çünki məhsul artımı “Şimal-Cənub” dəhlizi daxil olmaqla marşrutun genişləndirilməsini tələb edir. İlk növbədə infrastruktur yolların genişləndirilməsi tələb edilir”, - deyə o bildirib.\nRusiya səfiri buraxılış məntəqələrini təchiz etmək və müasirləşdirməklə yanaşı, həmçinin, yeni keçid məntəqələrini açmağın da lazım olduğunu qeyd edib.\n“Bu kompleksə keçid məntəqələrinə yeni giriş yollarının yaradılması da daxildir. Qeyd etmək istəyirəm ki, bu yaxınlarda möhtərəm cənab Prezidentin (İlham Əliyev - red.) baş çəkdiyi yeni Bakı - Quba - Rusiya-Azərbaycan sərhəddi avtomobil yolu birbaşa sərhəd-keçid məntəqəsinə getdiyi üçün bu kompleksin bir hissəsidir. Deməli, əhəmiyyəti böyükdür. Bu sadəcə körpü deyil, iqtisadi inteqrasiyanın çox vacib elementidir”,- deyə M.Boçarnikov vurğulayıb.\n“Expressbank”dan müştərilərinə daha bir yenilik!\nAzərbaycan beynəlxalq təşkilatlardan kredit istəyir? - RƏSMİ\nNazir: “Hökumət büdcədə çevik maliyyə buferlərinin yaranmasını vacib sayır”


Vergilər naziri departament rəhbərlərini dəyişdi\n3 İyul 2017 10:10 (UTC+04:00)\nReport-un əldə etdiyi məlumata görə, Vergilər Nazirliyi yanında Milli gəlirlər Departamentinin baş direktoru Habil Məmmədov Vergilər Nazirliyi yanında Lokal gəlirlər Departamentinin baş direktoru vəzifəsinə keçirilib.\nOnun yerinə Vergi risklərinin təhlili və nəzarəti Departamentinin baş direktoru Natiq Şirinov təyin edilib. Lokal gəlirlər Departamentinin baş direktoru Nəsimi Cəfərov Daxili təhlükəsizlik Departamentinin baş direktorunun müavini vəzifəsinə keçirilib.\nBakı şəhəri Kiçik sahibkarlıqla iş Departamentinin baş direktoru Sərxan Məmmədov isə Nazirliyin 3 saylı Ərazi Vergilər İdarəsinin (ƏVİ) direktoru vəzifəsinə təyinat alıb. 3 saylı ƏVİ-nin direktoru Səməd Vəliyev isə Bakı şəhəri Kiçik sahibkarlıqla iş Departamentinin baş direktoru təyin edilib.


Bakıda yoxa çıxan yaşlı qadın tapıldı-Üç gündür küçələrdə yatırmış (VİDEO) - son xeberler\nBir neçə gün öncə yaşlı bir qadının paytaxtda itkin düşməsi ilə bağlı xəbərlər yayıldı.\nSonxeber.az-ın məlumatına görə, itkin düşdüyü bildirilən Rzayeva Şərqiyyə adlı qadın tapılıb. Belə ki, izləyicilərdən biri ailəsi tərəfindən axtarılan ağbirçək qadını dünən avtobusda görüb və onu dərhal "Qadın və Uşaq sığınacağı"na gətirib.\nYaşlı qadına sığınacaqda qayğı göstərilib, yemək verilib. Onun 3 gün ərzində küçələrdə yatdığı məlum olub.\nQeyd edək ki, itkin düşən qadının yaddaşının zəif olduğu, evinin yolunu untuduğu bildirilir.\nSosial Baxılıb: 3686 Tarix: 22 fevral 2020


Etibar Pirverdiyevin adından istifadə edən kimdir? » www.tezadlar.az\nCəfər Həsənəliyev: ”Sumqayıtdakı “Azərenerji”ASC-yə məxsus STP-də işləyən Faiq Ağayevin həyat yoldaşı, Bakı şəhər sakini Rübabə Ağayeva aldatma yolu ilə mənim 143 min manat dəyərində qızıl-zinət əşyalarımın pulunu mənimsəyib”\nYazıdakı qrammatik səhvlərə toxunmadıq. Göründüyü kimi Rübabə Ağayeva C.Həsənəliyevdən qızıl-zinət əşyalarını götürdüyünü təsdiq edir. Eyni məzmunlu öhdəlik kağızını həm L.İbrahiımovaya, həm də H.Əlizadəyə imzalayaraq təqdim edib. Hüseyn Əlizadədən götürdüyü qızıl-zinət əşyalarının ümumi dəyəri 12.222 manat, L.İbrahimovadan isə götürdüyü qızıl-zinət əşyalarının dəyəri 51.232 manatdır. Hamısını da R.Ağayeva öz imzaları ilə təsdiq edib. Verilən müddətdən xeyli vaxt keçməsinə baxmayaraq, R.Ağayeva pulu ödəmək istəməyib. Belə çıxır ki, R.Ağayeva bu insanların etibarından sui-istifadə edərək, aldatma yolu ilə onların külli-miqdarda əmlakını ələ keçirib. Bəs, R.Ağayeva kimə arxayın olub, bu qədər pulu mənimsəməyi qarşısına məqsəd qoyub? Yenə C.Həsənəliyevi dinləyək: “R.Ağayeva bildirir ki, onun əri Faiq Ağayev “Azərenerji” ASC-nin prezidenti Etibar Pirverdiyevin Qusarda sinif yoldaşı olub. Ona görə də bizə heç kəs heç nə edə bilməz. Mən də Etibar Pirverdiyeva teleqram vurdum ki, mənim pulumu qaytarsın. Bu teleqram əsasında məni köməkçisi qəbul etdi və bildirdi ki, elə bir adamın – yəni Faiq Ağayevin E.Pirverdiyevə heç bir aidiyyəti yoxdur. Ancaq fakt budur ki, F.Ağayev “Azərenerji” ASC-nin tabeliyində olan STP-də işləyir və hər yerdə Etibar Pirverdiyevin adından istifadə edir. Ona görə də biz artıq hüquq-mühafizə orqanlarına müraciət etmişik. Bizim müraciətimiz əsasında Səbail Rayon Polis İdarəsində 4 dekabr 2017-ci il tarixdə Cinayət Məcəlləsinin 178.3.2 (külli miqdarda dələduzluq) maddəsi ilə 170206079 saylı cinayət işi açılıb. İstintaq hərəkətlərini müstəntiq Emin Muxtarov həyata keçirir. Yəqin ki, haqq-ədalət öz yerini tapacaq və dələduzlar layiqli cəzalarını alacaqlar”.


“Prezident aztəminatlı ailələrlə bağlı tapşırıq verib”\n14:49 22 İyun 2018 Oxunub : 944\nAzərbaycan Prezidenti İlham Əliyevin tapşırığına uyğun olaraq, aztəminatlı ailələrin özünüməşğulluq proqramına cəlb olunması işləri gücləndirilib.\nAzVision.az xəbər verir ki, bunu əmək və əhalinin sosial müdafiəsi naziri Sahil Babayev deyib. Onun sözlərinə görə, cari ildə proqramın əhatə edəcəyi şəxslərin sayının 7 minə çatdırılması nəzərdə tutulub.\nO bildirib ki, Şirvan şəhəri, Sabirabad, Saatlı, Hacıqabul rayonları üzrə 48 şəxs özünüməşğulluq proqramı çərçivəsində müxtəlif iqtisadi fəaliyyət növləri üzrə öz ailə təsərrüfatlarını yaradaraq kiçik biznesə çıxış imkanı qazanıb. Cari ildə isə onların sayının 5 dəfədən çox olması, yəni bu 4 şəhər və rayon üzrə 250 ailənin həmin proqramda iştirakı planlaşdırılıb.\nİmtiyazlı şəxslərin mənzillə təmin edilməsindən danışan S.Babayev Şirvan şəhəri, Sabirabad, Saatlı, Hacıqabul rayonlarında son illərdə Əmək və Əhalinin Sosial Müdafiəsi Nazirliyi tərəfindən 30-a yaxın fərdi yaşayış evinin inşa edilərək Qarabağ müharibəsi əlilləri və şəhid ailələrinin istifadəsinə verildiyini, qarşıdakı dövrdə bu istiqamətdə işlərin davam etdiriləcəyini bildirib.


8 otaqlı ev / villa — 400 m² — Badamdar q., Bakı, Azərbaycan (1230249) - Bina.az\n8 otaqlı ev / villa #1230249 ^\nSatılır 8 otaqlı ev / villa 400 m², Badamdar q.\nSiz Satılır 8 otaqlı ev / villa 400 m², Badamdar q. elanı üçün ödəniş edirsiniz\nNömrəni göstər(050) 588-21-●●\nElanın nömrəsi: 1230249\nBaxışların sayı: 9268\nYeniləndi: Dünən 20:54\nÜnvan: Bakı şəhəri, Badamdar 1-ci massiv\n2012-ci ildə özüm tikdirmişəm. Torpağın və evin kupçası var. Evin bütün sənədləri qaydasındadır. Keçən il əlavə olaraq yanında 2 mərtəbəli 160m2 obyekt tikilib.\nBadamdarda 1-ci massivdədir. Xaricə köçmək məqsədiylə satışa qoymuşam. Mebellərlə də sata bilərəm. İndiki qiymət mebelsizdir. Cəmisi 2 il yaşayış olub. 2 nəfər yaşayıb.\n11 İyun tarixinə kimi ödənilib


AMİP XOCALI SOYQIRIMI İLƏ BAĞLI DÜNYA BİRLİYİNƏ MÜRACİƏT ETDİ\nNəşr edilib 25.02.2021 18:30\n“29 il bundan əvvəl, 1992-ci il fevralın 25-dən 26-na keçən gecə erməni terror birləşmələri Rusiyaya məxsus 366-cı motoatıcı diviziya ilə birlikdə Azərbaycanın qədim yaşayış məskənlərindən biri və 7 min əhalisi olan Xocalı şəhərinə hücum edərək şəhəri işğal etmiş, köməksiz vəziyyətdə qalmış insanlara qarşı xüsusi qəddarlıq və amansızlıqla soyqırım aktı törətmişlər”.\naraz.az Ovqat.com-a istinadən xəbər verir ki, AMİP-in dünya birliyinə ünvanladığı bəyanatında belə deyilir:\n“Azərbaycan tarixinə ən qanlı səhifələrdən biri kimi daxil olan Xocalı soyqırımı Ermənistanın Azərbaycana qarşı işğalçılıq müharibəsinin gedişində dinc azərbaycanlı əhaliyə qarşı törədilmiş soyqırımı cinayətlərinin ən dəhşətlisidir.\nXocalı soyqırımında 106 nəfəri qadın, 83 nəfəri azyaşlı uşaq və 70 nəfəri ahıl olmaqla 613 nəfər dinc sakin amansızcasına qətlə yetirilib. 8 ailə tamamilə məhv edilib, 56 nəfər xüsusi qəddarlıqla öldürülüb, 25 uşaq hər iki valideynini, 130 uşaq bir valideynini itirib, 76 azyaşlı körpə şikəst edilib, 1275 nəfər girov götürülüb, 150 nəfər itkin düşüb və 1000 nəfər güllə yarası alıb. Xocalı şəhəri ilə birlikdə 10 yaşayış məntəqəsi dağıdılaraq talan edilib, 2 tarixi abidə məhv edilib. Bu dəhşətli qətliam zamanı itkin düşənlərin və indiyədək taleyi bəlli olmayan girovların sonradan işgəncələr altında qətlə yetirildiklərinə də heç bir şübhə yoxdur.\nQətliamdan dərhal sonra bölgəyə səfər edən yerli və xarici jurnalistlərin və nüfuzlu beynəlxalq media orqanlarının hazırladıqları reportajlardan, çəkilmiş çoxsaylı foto və video materiallardan da aydın surətdə görünür ki, Xocalıda əsrin ən dəhşətli soyqırımlarından biri həyata keçirilmiş, dinc, silahsız, köməksiz əhali xüsusi amansızlıq və qəddarlıqla qətlə yetirilmişdir.\nDünyada qəbul olunmuş beynəlxalq konvensiyalar, ümumbəşəri qanunlar Xocalı qətliamı kimi soyqırımları pisləyir, yolverilməz olduğunu bildirir. Cinayət cəzasız qalmamalıdır. Dünya bilməlidir ki, bu cinayət, təkcə Azərbaycan xalqına qarşı deyil, həm də bütün sivil dünyaya, bəşəriyyətə qarşı yönəldilib.\nLakin, təəssüf ediləcək haldır ki, qətliamdan 29 il ötməsinə baxmayaraq, Türkiyə, Pakistan və Sudan dövləti, eləcə də Meksika, Kolumbiya, Çexiya, Bosniya və Herseqovina, Cibuti, Peru, Honduras, Panama, İordaniya, Rumıniya və Şotlandiya parlamentləri, həmçinin ABŞ-ın 24 ştatından savayı digər dünya dövlətləri hələ də bu soyqırıma hüquqi qiymət verməmiş, onu azərbaycanlılara qarşı törədilən genosid aktı kimi tanımamışlar.\nHalbuki, bu qırğınlar zamanı Cenevrə konvensiyası, həmçinin Ümumdünya İnsan Haqları Bəyannaməsinin (BMT-nin Baş Assambleyası 10.12.1948-ci ildə qəbul etmişdir) 2, 3, 5, 9 və 17-ci maddələri, o cümlədən «Fövqəladə vəziyyətlərdə və hərbi münaqişələr zamanı qadınların və uşaqların müdafıiəsi» Bəyannaməsi (BMT-nin Baş Assambleyası 14.12.1974-cü ildə qəbul etmişdir) kobud surətdə pozularaq insanlığa sığmayan qəddarlıq nümayiş etdirilmişdir.\nAzərbaycan Milli İstiqlal Partiyası növbəti dəfə dünya ölkələrinə və parlamentlərinə, beynəlxalq təşkilatlara, bütün sivil dünyaya müraciət edərək, bu dəhşətli qətliamı Azərbaycan xalqına qarşı törədilən genosid aktı kimi tanımağa səsləyir, 1992-ci il fevralın 26-da baş verən bu qanlı soyqırıma hüquqi qiymət verilməsini və cinayətkarların layiq olduqları cəzanı almalarını tələb edir”.


Vladimir Solovyov: “Əliyev öz xanımını qəsdən birinci vitse-prezident təyin edib”\n2017 Aprel 11 ( Çərşənbə axşamı ) 18:08:07\nMoskva/11.04.17/Turan: Rusiyalı teleaparıcı Vladimir Solovyov Bakıda prezident İlham Əliyevlə 2 saatlıq söhbət aparıb. Elə onu Bakıya bundan ötrü çağırıblar. Bu barədə V.Solovyov bu gün Vesti.FM radiostansiyasına müsahibəsində deyib.\n“Əliyevlə söhbətim çox açıq oldu və mən verdiyim suallara Ermənistana müsbət münasibətim nəzərə alınmaqla cavab verilməsini istəyirdim”, - Solovyov qeyd edib.\n“Əliyev məndə çox yaxşı təəssürat oyatdı, yaxşı təhsili var, ancaq bu, o demək deyil ki, mən onun mövqeyi ilə razıyam”, - teleaparıcı vurğulayıb.\n“Ümid edirik ki, Lapşinin işi üzrə məsələ azadlıqdan məhrumetmə ilə bağlı real müddətə gedib çıxmayacaq”, - Solovyov deyib.\n“Onun Amerikaya heç bir pərəstişi yoxdur”, - Solovyov Əliyevin ABŞ-a münasibətilə bağlı bildirib.\n“Əliyev müxalifətlə mübarizəsi haqda da danışdı. “Mən xaricdən gələn maliyyə axınına nəzarət etməyə başladıqdan sonra müxalifət cılızlaşdı”, - teleaparıcı Əliyevin sözlərindən sitat gətirib.\n- “Bizim ölkəmiz elədir ki, əgər sərt olmasaq, hər tərəfdə saqqallılar dolaşmağa başlayacaq, hər yan partlayacaq”.\nQarabağa gəlincə, Əliyev işarə edib ki, Ermənistanın müttəfiqi kimi Rusiyanın narahatlığını başa düşür. Ancaq məsələnin həlli zamanı Azərbaycanın ərazi bütövlüyünün saxlanmasının vacibliyi ilə bağlı mövqeyindən geri çəkilməyəcək. “Ancaq bir şey dəqiqdir ki. Rusiyanın indiki rəhbərliyilə məsələnin hərbi yolla həlli mümkün deyil”, - Solovyov vurğulayıb.\nO qeyd edib ki, Əliyev teleaparıcının Qarabağa getməsilə bağlı hər hansı narazılığını bildirməyib. O həmçinin deyib ki, Bakıya səfəri zamanı Azərbaycan tərəfdən hər hansı hədiyyənin olmamasını şərt qoyub. --02D-


Somalidə partlayışda 81 nəfər ölüb\n2021, 01 Avqust, bazar, Bakı vaxtı 05:58\nSomalinin paytaxtında avtomobilə qoyulmuş bomba partladılıb, 81 nəfər həlak olub. İtkin düşənlərin axtarışı davam edir\nHadisə şənbə günü – dekabrın 28-d paytaxt Moqadişunun gur yerlərindən birində baş verib.\n“Frans Pres” agentliyi bunun son iki ildə ölkədə ən çox ölümlə nəticələnmiş partlayış olduğunu yazır.\nHücuma görə məsuliyyəti götürən olmayıb. Ancaq Prezident Mohamed Abdullahi Mohamed islamçı Al-Shabaab qruplaşmasını ittiham edib. Bu qruplaşma mütəmadi olaraq ölkədə partlayışlar törədir, beynəlxalq ictimaiyyətin tanıdığı hökuməti devirməyə çalışır.\n“Hazırda ölənlərin sayı 81-ə çatıb. İki nəfər aldığı xəsarətlərdən dünyasını dəyişib”, – hökumətin sözçüsü Ismail Muktar agentliyə deyib.\nHücumdan sonra 20-dən çox adam itkin sayılırdı, 12-sinin yeri müəyyənləşib, onlardan beşi ölü tapılıb. Qalanlarından isə xəbər yoxdur, sözçü bildirib.\nPartlayışda 125 nəfər xəsarət almışdı.


İtkin düşən 10 neftçinin 6-sı eyni kənddəndir - modern.az\n15 Dekabr 2016, 12:23 | ÖLKƏ\nDekabrın 15-də “Azneft” İB-nin N.Nərimanov adına Neft Qaz Çıxarma İdarəsinin 3 saylı Neft Yığım Məntəqəsində baş verən hadisə nəticəsində itkin düşən 10 neftçidən 6 nəfəri Hacıqabul rayonunun Atbulaq kəndindəndir.\nBu haqda Modern.az-a Atbulaq kəndinin icra nümayəndəsi Tahir Güləliyev məlumat verib.\nOnun sözlərinə görə, itkin düşən neftçilərdən İlham Qafarov, Qorxmaz Rüstəmov, Cavid Bəhrəmav və adını dəqiqləşdirə bilmədiyi digər 3 nəfər də bu kənddəndir. "Qorxmaz Rüstəmov faktiki olaraq bizim kənddə yaşayırdı, digərləri isə əslən Atbulaqdan olsalar da Ələtdə yaşayırdılar".\nYalnız Cavid Bəhrəmovun cəsədi sudan çıxarılıb.


Saniyədə 1 avro qazanan Ronaldonun zəngin həyatı - FOTO - Kanal15.Az internet xəbər portalı\nHome İdman Saniyədə 1 avro qazanan Ronaldonun zəngin həyatı – FOTO\nDünyanın ən məşhur futbolçularından olan Kriştiano Ronaldo hər zaman stadionda göstərdiyi performansla gündəmdə olub. Son zamanlar isə onun vurduğu qollar yox, bahalı zinət əşyaları kolleksiyaları, avtomobilləri və bir çox önəmli məqamlar müzakirə olunur.\nPublika.az musavat.com-a istinadla məşhur futbolçunun yenidən gündəmə gətirilən bahalı yaşam tərzi haqqında bir neçə maraqlı faktları təqdim edir.\n2018-ci ildə “Yuventus”un futbolçusu Kriştiano Ronaldo Çempionlar Liqasının qrup mərhələsinin üçüncü turunda “Mançester Yunayted”lə oyun öncəsi iştirak etdiyi mətbuat konfransında bahalı aksessuarları ilə diqqət çəkmişdi. Ronaldo 424 ağ və qırmızı brilyantla bəzənmiş “Jacob& Co Caviar Tourbillon” şirkətinin hazırladığı saat taxaraq konfransa gəlmişdi.\nQeyd edək ki, buna oxşar saatı məşhur Nigeriya repçisi Wizkidin sifariş verdiyi dünya mətbuatında yazılsa da Ronaldonun saatı bir qədər fərqli dizaynda və daha bahalıdır.\nBundan sonra “Yuventus”un futbolçusu Kriştiano Ronaldo Birləşmiş 2019-cu ildə Dubayda “Globe Soccer Awards” mükafatlarının təqdimetmə mərasimində növbəti bahalı saatı və bijüteriyaları ilə diqqət çəkib.\nPortuqaliyalı hücumçu qiyməti ümumilikdə 737 min avro (1 milyon 400 min manat) olan üzük və bilərzik taxıb. 36 yaşlı oyunçunun saatının qiyməti isə 450 min avrodur (857 min manat).\nRonaldo dünyada brend marka sayılan ROLEX saatının ən bahalı modelini istifadə edən məşhurlardandır. Sözügedən bu saat 18 ayar ağ qızıl və 30 karat brilyant ilə hazırlanıb.\nBundan başqa 2020-ci ildə məşhur futbolçu sevgilisi Corcina Rodrigesə gözləri qamaşdıracaq bir üzük hədiyyə edib.\nCartier” istehsalı olan bu üzüyün qiyməti isə 615 min funt-sterlinqdir.\nBu, tarixdə futbolçuların sevdiklərinə bağışladığı ən bahalı üzük sayılır.\nQeyd edək ki, məşhur futbolçunun zinət əşyaları ilə yanaşı bahalı avtomobil kolleksiyası da var. 36 yaşlı hücumçu bir neçə gün əvvəl aldığı “Bugatti Centodieci” avtomobili ilə gündəmə gəlmişdi.\nO, bu avtomobil üçün 8 milyon avro xərcləyib.\nBildirilir ki, avtomobil hələ sınaq mərhələsindədir, Ronaldo ondan gələn il istifadə edəcək.\nOnu da bildirək ki, bu avtomobildən dünyada cəmi 10 ədəd istehsal edilib. 1600 at gücündə olan avtomobil dünyanın ən sürətli idman avtomobillərindən biri kimi göstərilir.\nRonaldonun qarajındakı avtomobillərin ümumi dəyəri 30 milyon avrodur. Onların arasında “Ferrari F430”, “Phantom Rolls-Royce”, “Lamborghini Aventador”, “Maserati GranCabrio”, “Bentley Continental GTC” və iyul ayında 750 000 funt sterlinqə aldığı “McLaren Senna” da var.\nKriştiano Ronaldo təkcə futboldan deyil, digər sahələrdən də böyük pullar qazanır. Məşhur ulduzun bir neçə şirkəti var.\n2018-ci ildə alt paltarı firmasının istehsal etdiyi yeni markaların təqdimatı üçün kamera qarşısına keçən Ronaldonun həmçinin idman ayaqqabıları, geyimləri və corablar istehsal edən firmaları, Portuqaliyada öz adını daşıyan 2 oteli fəaliyyət göstərir. Onun həmçinin dünyanın ən böyük şirkətləri ilə sponsorluq müqavilələri var. Ronaldonun sərvətinin 2 milyard dollardan artıq olduğu bildirilir.\nKriştiano Ronaldo hətta sosial şəbəkələrdən də gəlir əldə edir.\n36 yaşlı hücumçunun təkcə “İnstagram”da etdiyi bir paylaşımın qiyməti 1 milyon 250 min dollar dəyərindədir.\nBu platformada Ronaldonu 263 milyon nəfər izləyir.\nRonaldonun sosial şəbəkələrdə izləyənlərin ümumi sayı isə 500 milyon nəfərdir. Bu da dünya statistikasına görə əlçatmaz rekord sayılır.\nSon olaraq sizə Ronaldonun futboldan qazandığı pul haqqında maraqlı bir detalı təqdim edirik. Dünya mətbuatındakı futbol analitikləri Ronaldonun maaşını bu cür sıralayır. 4 ilə 120 milyon avro, 1 ilə 30 milyon avro, 1 aya 2.5 milyon avro, 1 həftəyə 625 min avro, 1 günə 89.285 avro, 1 saata 3.720 avro, bir dəqiqəyə 62.39 avro, 1 saniyədə isə 1.03 avro qazanır.\nPrevious articleRusiyada fabrikdə baş verən dağıntılar nəticəsində üç nəfər ölüb\nNext articleHəmid Həmidov: “İşləri korlamış keşiş yaxın üç gün ərzində Azərbaycandan çıxarılacaq” – FOTO


Ailədaxili zorakılıq qurbanı: "Bilirdim ki, gedəsi yerim yoxdur" » AzadQadin.Az - Qadın İnformasiya Portalı\nBanu. | 8-08-2019, 22:59\n"Ona nəsə deyəndə çıxış yolunu vurmaqda görürdü. Cümlələrinin başında da söyüş idi, sonunda da. Saçımdan tutub sürüyürdü. Yumruqla döyürdü məni. Döymək deyəndə kimsə fikirləşər bəlkə bir şillə vurub, amma yox, elə döyürdü ki, elə bil qarşısındakı qadın yox, kişidi".\nAytən (ad şərtidir) hekayəsini danışarkən çox həyəcalanır, sağ əli ilə sol barmağının sədəfini qaşıyır, zaman-zaman dayanır, kövrəlir, ağlayır. Sürətlə göz yaşlarını silib, danışmağa davam edir.\nDanışmaq onun üçün çətindir...\nAmma 28 yaşlı Aytən danışır, danışdıqca qəhərlənir, son davada sınan dişlərinin yerini göstərir, hönkürür. Onun 3 dişi həyat yoldaşının yumruğuna tab gətirməyib.\nHəyat yoldaşları tərəfindən döyülən qadınlar bir çox hallarda hüquq mühafizə orqanlarına müraciət etməkdən çəkinirlər, hüquq müdafiəçiləri deyir.\nBBC News Azərbaycancaya danışan ailədaxili zorakılıq qurbanları bunun səbəblərindən danışır.\nHər şey "sevgidəndir"\nAytən 2 dəfə evli olub, 3 uşaq anasıdır. İlk evliliyi zamanı da, ikinci evliliyi zamanı da həyat yoldaşından zorakılıq görüb. Söhbət zamanı ilk evliliyindən çox danışmır.\nBircə bir oğlunun olduğunu və ilk həyat yoldaşına ailəsi tərəfindən "verildiyini deyir".\n"Pis vərdişləri var idi, ona görə ayrıldıq", deyir.\nİkinci evliliyi isə fərqlidir. Bu dəfə Aytən sevərək evlənib.\n"İş yerində tanış olduq, çox yaxşı insan idi. Ailəsi gəldi, üzük taxdılar. Amma atam mənə dedi ki, yaxşı fikirləşim. Anamla xalam deyirdi ki, gözlərindən, üzündən oğlanın nə işlə məşğul olduğu görünür. Deyirdim ki, insandır da, çoxunun gözləri elədir. Heç kimi dinləmədim. O vaxt gözümü nələrsə örtmüşdü, heç kimi sevməmişdim o yaşıma kimi".\nAytən deyir ki, bir müddət sonra sevdiyi adam ona birgə yaşamağı təklif edib və nikah etməyə maddi imkanının olmadığını bildirib.\n"Mənə dedi, razılaşmasam özünə bir şey edəcək və məsuliyyəti mənim ailəmin üstünə atacaq ona görə də onunla getdim. Bilirdim ki, onunla getsəm ailəm məni siləcək. Anam demişdi ki, onunla getdinsə, bizi tapdaladın, geri gəlmə. Nə başıma gəldisə, sevdiyimdəndi".\nSevdiyi adamla gedəndə Aytən yeni həyata başladığını düşünsə də, bu belə olmayıb. Yeni həyatında elə ilk gün qadağa ilə rastlaşıb. Telefonu əlindən alınıb, qapılar üstünə kilidlənib.\n"Hamıyla əlaqəm kəsildi. Narkotikadan istifadə edirdi. Davalara görə tez-tez kirayə evlər dəyişməyə başladıq. İkinci uşaq olandan sonra vəziyyət daha da pisləşdi. Uşağa yemək, bez almırdı. Televizoru qadağan etmişdi, naqilini kəsib özüylə aparırdı. Anamla barışmışdıq, onun verdiyi pulu da əlimdən alıb xərcləyirdi".\nAytən danışır ki, döyülmə halları onlar birgə yaşamağa başlayandan aylar sonra başlayıb. Həyat yoldaşı evə gec gəlib, Aytən səbəbini soruşanda isə döyüb.\n"Axırıncı dəfə yumruqla vurdu, burnum qanadı, gözümün altı qaralmışdı. Bədənimin hər yeri göy idi. Təcili yardım çağırmaq istədim, onda ev sahibi "çağırsan onlar da polis çağıracaq, mənim başım ağrıyacaq" deyib özü mənə yardım göstərdi. Anamgil dedi get ver polisə, bədəninin göylərini göstər. Amma etmədim".\nPolisə niyə müraciət etməməsini soruşduqda Aytən yenidən ağlayır, başını aşağı salaraq "bilirdim ki gedəsi yerim yoxdu" deyir.\nAytən 10 gündür ki, 15 və 3 aylıq oğlanları ilə qadınlar üçün sığınacaqdadır. O, hara gedəcəyini və nə edəcəyini bilmir. Deyir ki, həyat yoldaşı evdən gedib və sonradan ev sahibinə zəng vuraraq "mənim onlarla işim bitdi, özü bilər nə edər" deyib. Valideynləri bu evlilikdən olan uşaqları istəmir, Aytən isə övladlarından ayrılmaq.\nKörpə uşağa işgəncə\n41 yaşlı Şəhla (ad şərtidir) isə 4 il əvvəl evlənib. Deyir ilk vaxtlar həyat yoldaşı ilə aralarında anlaşılmazlıqlar olsa da, ona heç vaxt əl qaldırmayıb.\nAmma hər şey ailənin ilk övladı dünyaya gələndən sonra dəyişib.\n"Uşağı yedizdirəndə, uşaq gecə oyananda narahat olmağa başladı. Körpə uşağın başına belə vururdu. Deyirdi niyə ağlayır? Yemək yeyəndə uşaq ağlasa da deyirdi, qoy mən çörəyimi yeyim sonra get. Gecələr soyuq olsa da qazı söndürürdü. Bizi yatmağa qoymurdu. Məni təhqir edirdi, üstümə hücum çəkirdi. Elə bil əziyyət çəkməyimi istəyirdi".\nŞəhla dəfələrlə qardaşı və bacısının evinə gedib. Həyat yodaşı ondan evə qayıtmasını istəyib, peşman olduğunu deyib və Şəhla geri qayıdıb, amma heç nə dəyişməyib.\n"Mənə ağzına gələni deyirdi, neçə dəfə itələmişdi üz üstə yıxılmışdım, amma cavab qaytarmırdım. Ayaqlarına düşüb yalvarırdım ki, bəlkə düzələr. Amma olmurdu".\nSəkkiz ay qardaşı evində yaşadıqdan sonra Şəhla yenidən həyat yoldaşını əfv etsə də, bu onun və 1 yaşlı qızı üçün heç də yaxşı nəticə verməyib.\n"Uşaq onu görəndə üstünə atıldı, öpdü, atası idi axı. Amma bir müddətdən sonra ərim qışqırdı, uşaq qorxdu. O, yenə başladı bizə əzab verməyə. Soyuq havada deyirdi uşağı bayırda yumalısan, gecə uşağı oyadırdı, uşağı itələyirdi, əlimdən alıb küncə qoyurdu. Körpədi axı. Uşağı qaranlıq otağa salıb özü musiqiyə qulaq asırdı, uşaq da çığırırdı. Uşağın qolundan tutub tullayırdı. Döyürdü, ağzını-burnunu qanadırdı, yemək butulkasının əmziyini kəsmişdi".\nŞəhla şikayət üçün yerli icra orqanına getsə də, bu bir nəticə verməyib.\n"Qardaşım polisə getdi, mən də orda polisə hər şeyi danışdım, mənə dedilər ki, ərizə yaz 15 sutkalıq həbs edək. Mən də düşündüm ki, 15 gündən sonra gəlib mənə, uşağa, qardaş-bacıma nəsə edər, qorxdum, ərizə yazmadım".\n1268 nəfər zorakılıq qurbanı olub\nDövlət Statistika Komitəsinin məlumatına görə, 2017-ci ildə 1268 nəfər məişət zorakılığı cinayətinin qurbanı olub.\nOnlardan 964 nəfəri qadın, 6 nəfəri 18 yaşına çatmamış qız, 2 nəfəri isə hamilə qadın olub.\n39 qadın və 4 qız öldürülüb. 2016-cı ildə isə 33 qadın məişət zorakılığı zəminində öldürülüb.\nAzərbaycan Respublikasının İnzibati Xətalar Məcəlləsinə əsasən, döymə və sair zorakı hərəkətlərlə qəsdən fiziki ağrı yetirməyə görə şəxs 300 manatdan 500 manatadək məbləğdə cərimə edilir və ya iki ayadək müddətə inzibati həbs tətbiq olunur.\nAzərbaycan Respublikasının Cinayət Məcəlləsinə görə, qəsdən sağlamlığa ağır zərər vurma 3 ildən 8 ilədək, qəsdən sağlamlığa az ağır zərər vurma 2 ilədək müddətə islah işləri, 2 ilədək müddətə azadlığın məhdudlaşdırılması və ya 2 ilədək müddətə azadlıqdan məhrum etmə ilə cəzalandırılır.\nQəsdən sağlamlığa yüngül zərər vurmanın cəzası isə 1000 manatdan 1500 manatadək cərimə, yaxud 240 saatdan 360 saatadək ictimai işlər, 1 ilədək müddətə islah işləri, 1 ilədək müddətə azadlığın məhdudlaşdırılması və ya 1 ilədək müddətə azadlıqdan məhrumetmə ilə cəzalandırılır.\nBundan başqa Azərbaycanda "Məişət zorakılığının qarşısının alınması haqqında" qanun var.\nAzərbaycan Respublikasının İnzibati Xətalar Məcəlləsində məişət zorakılığının qarşısının alınması haqqında qanunvericiliyin pozulması, yəni məişət zəminində iqtisadi xarakterli qanunsuz məhdudiyyətlərin tətbiqinə görə, 100 manatdan 300 manatadək cərimə nəzərdə tutulub.\nMəişət zəminində psixi zorakılığa, yəni şəxs tərəfindən digər şəxsə qəsdən psixoloji təzyiq göstərilməsinə və ya dözülməz psixi şərait yaradılmasına yönəlmiş hərəkətlərə görə 300 manatdan 500 manatadək cərimə edilir.\nHüquqşünas Ruslan Əliyev deyir ki, ailədə döyülmə davamlı şəkildə baş verirsə, bu Cinayət Məcəlləsinin əzab vermə maddəsinə görə də cəzalana bilər.\nBu maddəyə görə, mütəmadi olaraq döyməklə və ya sair zorakı hərəkətlərlə güclü fiziki ağrı və ya psixi iztirablar vermə 2 ilədək müddətə islah işləri, 2 ilədək müddətə azadlığın məhdudlaşdırılması və ya 2 ilədək müddətə azadlıqdan məhrum etmə ilə cəzalandırılır.\nBir dəfə oldusa...\n"Təmiz Dünya" Qadınlara Yardım İctimai Birliyinin sədri Mehriban Zeynalova zorakılığa məruz qalan qadınların polisə vaxtında müraciət etməməsinin bir neçə səbəbinin olduğunu deyir.\nOnun sözlərinə görə, bəzi qadınlar cəmiyyətdə öz imicinə zərər gətirmək istəmir.\nBundan başqa həyat yoldaşından iqtisadi asılılıq, qohumlar arasında evliliklər zorakılıq hallarının ört-basdır edilməsilə nəticələnir.\nO deyir ki, ilk zorakılıq hadisəsini bağışladıqdan sonra, bu hadisə təkrarlana bilər.\nMehriban Zeynalova zorakılıq qurbanlarının müraciət edə biləcəyi reabilitasiya mərkəzlərindən də danışır.\nOnun sözlərinə görə, dövlətin nəzdindəki sığınacaq İnsan Alverinə Qarşı Mübarizə İdarəsinin insan alveri qurbanları üçün sığınacağıdır.\nBəzi dövlət qurumlarının günərzi mərkəzləri olsa da, bu kifayət deyil. QHT rəhbəri bu günərzi mərkəzlərinin sayının artırılmasını və regionlarda da fəaliyyət göstərməsini istəyir.\nHüquqşünas Ruslan Əliyev deyir ki, zorakılığa məruz qalan qadınların polisə müraciət edə bilməməsinin əsas səbəblərindən biri onların gedəcək yerlərinin olmamasıdır.\n"Şikayət verəndən sonra ya atasının evinə getməlidir, ya da onu döyən ərinin", hüquqşünas deyir.\nOnun sözlərinə görə, "Məişət zorakılığının qarşısının alınması haqqında" qanunda nəzərdə tutulan yardım mərkəzləri yaradılsa, qadınlar heç kimin təsiri olmadan polisə müraciət edə bilərlər.\nQanunun 19-cu maddəsinə görə, müvafiq icra hakimiyyəti orqanı tərəfindən zərər çəkmiş şəxslər üçün dövlət yardım mərkəzləri təşkil olunmalıdır və burada göstərilən xidmətlər ödənişsizdir.\nQanuna əsasən, yadım mərkəzlərində zərər çəkmişə hüquqi və tibbi yardım göstərilməli, zərər çəkmiş şəxslərin işlə təmin edilməsinə, yeni peşələrə yiyələnməsinə kömək göstərilməli, onlar üçün psixoloji reabilitasiya kursu təşkil edilməlidir.\nHəmçinin yardım mərkəzləri zərər çəkmiş şəxslərin sosial müdafiəsi üçün müvafiq sənədlərin hazırlanmasında və ya sosial müavinətlərin alınmasında kömək göstərməli, zəruri hallarda zərər çəkmiş şəxsləri müvəqqəti sığınacaqla təmin etməli, şəxslərin ailələrində normal həyat tərzinin bərpa edilməsi üçün tədbirlər görməlidir.\nQanuna görə, bu mərkəzlərdə yetkinlik yaşına çatmamış zərər çəkmiş şəxslər yardım mərkəzində 3 ay müddətinədək, digər zərər çəkmiş şəxslər isə 2 ay müddətinədək zəruri hallarda sığınacaqla təmin oluna bilərlər.\nRuslan Əliyev bu yardım mərkəzlərinin hələ ki, yaradılmadığını da deyir.\n"Dövlət sığınacağı yaradılmalıdır"\nAilə, Qadın və Uşaq Problemləri üzrə Dövlət Komitəsinin mətbuat xidmətinin rəhbəri Elgün Səfərov ölkədə akkreditasiya keçmiş 10 sığınacaq olduğunu desə də, dövlət sığınacağının hələ ki yaradılmadığını bildirir.\nO bunun zəruri olduğunu da deyir.\nCənab Səfərov deyir ki, ölkədə 2010-cu ildən bəri məişət zorakılığının qarşısının alınması ilə bağlı əhəmiyyətli tədbirlər görülüb.\nOnun sözlərinə görə, zorakılıqların qarşısının alınmasıyla bağlı Cinayət və İnzibati işlər haqqında ərizələrin onlayn qeydiyyata alınması üçün 2017-ci ildə onlayn məlumat bankı yaradılıb.\nCənab Səfərov deyir ki, bu sahədə bir çox işlər görülməlidir və məlumat bankının təkmilləşdirilməsi həyata keçirilməlidir.\nElgün Səfərov Komitə tərəfindən uşaqların zorakılıqdan müdafiəsi çərçivəsində elektron proqram yaradıldığını qeyd edir.\nO, məişət zorakılığının qarşısının alınması ilə bağlı qanunvericilikdə təkmilləşdirmə işlərinin aparıldığını bildirir.\nKomitə sözçüsü hazırda məişət zorakılığının qarşısının alınması və gender bərabərliyinin təmin olunmasıyla bağlı yeni milli fəaliyyət planı layihəsinin hazırlandığını deyir.\nO bildirir ki, hazırda bu layihə üçün dövlət qurumları ilə təklif və rəylərin razılaşdırılması istiqamətində işlər gedir.\nOnun sözlərinə görə, məhz bu layihədə dövlət sığınacağının yaradılması nəzərdə tutulur.\n"Sığınacaq yaradılmalıdır, qadın zorakılığa məruz qaldığı evə qayıtmamalıdır. Sığınacaqda olmalıdır ki, təhlükəsizliyi təmin edilsin. Bundan başqa 1 dayanacaq mərkəzi olmalıdır, orada həm hüquqi, həm sosial, həm ilkin tibbi yardım göstərilməlidir. Layihədə bütün bunlar əks etdirilib".\nElgün Səfərov məişət zorakılığına məruz qalanlarla işləyən dövlət orqanlarının əməkdaşları və vətəndaşlar arasında maarifləndirmə işlərinin aparıldığını da deyir.\nOnun sözlərinə görə, dövlətin nəzdində sığınacaq İnsan alverinə qarşı Mübarizə İdarəsinin insan alveri qurbanları üçün sığınacağıdır.\nAmma bəzi dövlət qurumlarının günərzi mərkəzləri olsa da, bu kifayət deyil.\n"Müvafiq işlər aparılır"\nƏmək və Əhalinin Sosial Müdafiəsi Nazirliyi BBC News Azərbaycancaya bildirib ki, ailədaxili zorakılıq qubanların sosial xidmətlərlə əhatə olunması, ehtiyac duyduqları hallarda onların sığınacaqla təmin edilməsi sahəsində müvafiq işlər aparılır.\nNazirlik 10 sığınacağın qeydiyyatda keçdiyini vurğulayır və Sumqayıt şəhərində yardım mərkəzinin fəaliyyət göstərdiyini deyir.\n"Nazirliyinin sosial sifarişləri çərçivəsində ixtisaslaşmış qeyri-hökumət qurumları tərəfindən icra olunan sosial xidmət layihələrinin bir istiqaməti məişət zorakılığından zərər çəkmiş uşaqlara yardım edilməsinə yönəlib. Belə ki, məişət zorakılığından zərər çəkmiş uşaqlar üçün hazırda Nazirliyin sosial sifarişi əsasında "Qadın Təşəbbüsü və Sosial Problemlərin Həllinə Yardım" İctimai Birliyi tərəfindən yaradılmış mərkəzdə məişət zorakılığından zərər çəkmiş 3-16 yaşında uşaqlar sosial reabilitasiya xidmətləri, hüquqi, sosial, psixoloji yardımlarla təmin edilirlər".\nQurum bildirir ki, gələcəkdə də bu işlərin daha geniş müstəvidə davam etdirilməsi nəzərdə tutulur.\n“Bizi hara göndərirsən, ay mama?!..” – BAKIDA QAN DONDURAN ...


Azərbaycanda inəkləri sığortalamaq neçəyədir? - Sigortalı Azerbaycan\nEv Aqrar Sigorta Azərbaycanda inəkləri sığortalamaq neçəyədir?\nFermerlər inəklər üçün hesablanmış sığorta haqqı-nın yalnız yarısını ödəyirlər\nFermerlər hesablanmış sığorta haqqı-nın yalnız yarısını ödəyirlər. Sığorta haqqı-nının qalan hissəsini fermerlərə dəstək üçün dövlət ödəyir.\nI sığorta zərfi /II sığorta zərfi\nQiyməti 1 000 manat olan inəyin sığorta haqqı – 31 manat 47 manat\nQiyməti 1 500 manat olan inəyin sığorta haqqı – 46 manat 71 manat\nQiyməti 2 000 manat olan inəyin sığorta haqqı – 61 manat 95 manat\nQiyməti 2 500 manat olan inəyin sığorta haqqı – 76 manat 119 manat\nQiyməti 3 000 manat olan inəyin sığorta haqqı – 91 manat 142 manat\nQiyməti 4 000 manat olan inəyin sığorta haqqı – 122 manat 190 manat\nQiyməti 5 000 manat olan inəyin sığorta haqqı – 153 manat 237 manat\nQiyməti 6 000 manat olan inəyin sığorta haqqı – 183 manat 285 manat\nƏvvəlki məqaləİcbari qaydada sığortalanmış avtonəqliyyat vasitəsini kimlər idarə edə bilər?\nNövbəti məqalədəVergi və sığorta ödənişlərinin uçotunu asan üsulla öyrənmək